title: Siilinjärven kaivos

text: Siilinjärven apatiittikaivos on Siilinjärvellä sijaitseva fosfaattikaivos. Kaivoksen omistaa norjalainen lannoitevalmistaja Yara. Apatiittikaivos aloitti tuotannon 1980 ja se on Suomen suurin avolouhos. Louhoksen pituus on kolme kilometriä ja syvyys 150 metriä. Kaikkiaan Siilinjärven kaivos- ja tehdasalue on kooltaan noin 3 000 hehtaaria ja sen pituus 12 kilometriä ja leveys 2–3 kilometriä.


title: Siilinjärven kaivos

text: Siilinjärven esiintymä löytyi 1950 rakennusmestari Jorma Hakalan lähettämän kalkkikivinäytteen perusteella. Koerikastusta tehtiin paikalla 1966 sekä suuremmassa mittakaavassa 1975–1979. Vuoteen 2001 mennessä malmia oli louhittu yhteensä 144 miljoonaa tonnia.


title: Siilinjärven kaivos

text: Kaivos tuottaa apatiittirikastetta jota käytetään kaivoksen vieressä olevan, 1969 perustetun fosforihappo- ja lannoitetehtaan raaka-aineena. Sivutuotteina syntyy myös maatalouskalkkina käytettävää kalsiittirikastetta sekä jonkin verran kiillerikastetta.


title: Siilinjärven kaivos

text: Kaivoksen vuosituotanto nousi vuonna 2009 valmistuneiden investointien jälkeen 850 000 tonnista miljoonaan tonniin ja sitä on tarkoitus vielä kasvattaa 1,3 miljoonaan tonniin. Malmin rikastuksen sivutuotteena syntyy myös flogopiittia ja karbonaattimineraaleja sisältävää rikastushiekkaa, josta osa jalostetaan maanparannusaineeksi ja loput läjitetään kaivosalueen pohjoispäässä sijaitsevalle Mustin rikastushiekan läjitysalueelle.


title: Kuutiointi

text: Kuutiointi on ajattelun kokonaisuuksien jäsennystapa, jonka avulla jokin uusi, ongelmallinen tai jäsentymätön ilmiö tai asia asetetaan kontekstiinsa, kuvataan ja palastellaan. Kuutiointi sisältää alustavan toimintasuunnitelman, eli ensiaskeleet siitä, miten käsillä olevaa pulmaa ryhdytään ratkomaan.


title: Kuutiointi

text: Kuutioinnissa asiaa tai aihealuetta käsitellään usealta kantilta. Selkeitä, jo valmiiksi jäsentyneitä asioita ei tarvitse kuutioida. Kun ilmiö oli samankaltainen eilen, tänään ja näyttäisi pysyvän sellaisena myös huomenna, ei kuutioinnille ole tarvetta.


title: Kuutiointi

text: Kuutiointia tarvitaan erityisesti silloin, kun käsitellään muuttuvaa ilmiötä. Esimerkiksi inkluusio tarkoittaa liikunnan kontekstissa kaikille avointa ja vammaisten liikkujien kontekstissa mahdollisuuksien tasa-arvon toteutumista. Kuutioidessa inkluusiota on kuvattava erillisten mekanismien syntyä, vammaisuuden malleja, YK-sopimuksia, pedagogiikan ja sosiaalipolitiikan tulkintoja jne. Kuutioinnin lopputulemana voidaan esittää oma tulkinta siitä, miten ”inkluusion ongelmaa” ratkotaan. Kuutiointi on siis aina jossain määrin subjektiivista toimintaa ja sen taustalla on arvolataus.


title: Kuutiointi

text: Kuutioinnilla voidaan tarkoittaa myös luovan kirjoittamisen menetelmää, jossa kirjoitetaan samasta aiheesta kuudesta eri näkökulmasta.


title: Jaželbitsy

text: Jaželbitsy () on maalaiskunta ja sen keskuskylä Novgorodin alueen Valdain piirissä Venäjällä. Se sijaitsee Valdain ylängöllä 18 kilometriä Valdain kaupungista länteen. Kylässä on 1 600 ja kunnassa 2 200 asukasta (vuonna 2010).


title: Jaželbitsy

text: Jaželbitsyn kunnan pinta-ala on 408 neliökilometriä. Se rajoittuu pohjoisessa Kresttsyn piiriin ja Valdain piirin Kostkovon kuntaan, idässä Roštšinoon, Valdain kaupunkiin ja Korotskoon, etelässä Ivantejevoon ja Semjonovštšinaan sekä lännessä Ljubnitsaan. Pinta-alasta 77 % on metsää ja 18,2 % maatalousmaata. Alueella sijaitsee Valdain kansallispuisto ja luonnonmuistomerkiksi luokiteltu Moisejevskoje-järvi. Hyötykaivannaisiin kuuluvat keraaminen savi, kalkkikivi, dolomiitti, hiekka, sora ja turve.


title: Jaželbitsy

text: Keskuskylän lisäksi kuntaan kuuluu 35 kylää: Aksentjevo, Apanitsy, Bortsovo, Dolgije Gory, Dvorets, Goruški, Jelniki, Jeremina Gora, Ižitsy, Kiselevka, Knjažovo, Krestovaja, Kuznetsovka, Mironegi, Mironuška, Moisejevitši, Mosolino, Nemtšinova Gora, Objezdno, Ovintšištše, Paršino, Pestovo, Poddubje, Polomjat, Potšep, Rjabinovka, Rjabki, Šilovo, Šugino, Tšavnitsy, Tširki, Ugrivo, Varnitsy, Veliki Dvor ja Zagorje. Keskuskylässä asuu 72,8 % väestöstä. 50–100 asukkaan kyliä ovat Aksentjevo, Dvorets ja Goruški. Viidessä kylässä ei ole lainkaan vakituista asutusta.


title: Jaželbitsy

text: Jaželbitsyn ohi kulkee Moskovan ja Pietarin välinen M10-valtatie. Kunnan alueella on myös Bologojen ja Dnon välinen rautatie, josta haarautuu tavaraliikenteen sivurata Kresttsyyn. Dvoretsin kylässä on rautatieasema. Jaželbitsyn, Moisejevitšin, Zagorjen ja Dvoretsin kylistä on linja-autoyhteydet Valdaihin.


title: Jaželbitsy

text: Kunnan pääelinkeinot ovat maa- ja metsätalous (44,3 %) sekä kaupankäynti (24,4 %). Jaželbitsyssa toimii suurkanala, Goruškissa karjanhoitoon erikoistunut maatalousyritys ja Varnitsyssa yksityinen karjatila. Lisäksi on kalankasvatuslaitos. Lähes puolet työvoimasta käy töissä kunnan ulkopuolella. Jaželbitsyssa on lastentarha, keskikoulu, kulttuuritalo, kirjasto, säästökassa, posti ja paikallissairaala.


title: Jaželbitsy

text: Seudun nähtävyyksiin kuuluvat muinaiset asuin- ja hautapaikat, Jaželbitsyn 1700-luvun lopulla rakennettu matkapalatsi ja Aleksanteri Nevskin kirkko (1805), Moisejevitšin kylän kirkko (1851), Goruškin tsasouna sekä toisen maailmansodan muistomerkit. Jeremina Gorassa on lomakylä.


title: Jaželbitsy

text: Valdain alueella on aikaisemmin ollut 1600-luvulla muodostunutta karjalaisasutusta. 1800-luvulla ja 1900-luvun alussa valdainkarjalaisia asui vielä Bortsovon, Jeremina Goran, Ovintšištšen, Pestovon, Ugrivon ja Zagorjen kylissä, mutta jo tuolloin he osasivat karjalan lisäksi myös venäjää.


title: Jussarön kaivos

text: Jussarön kaivos oli Jussaaressa vuosina 1834–1861 ja uudelleen 1961–1967 toiminut rautakaivos. Viimeksi kaivoksen omisti Vuoksenniska Oy.


title: Jussarön kaivos

text: Jussaaren rautamalmiesiintymää alettiin tutkia 1830-luvulla ja kaivostoiminta jatkui aina vuoteen 1861 saakka jolloin se oli lopetettava kannattamattomana siitä huolimatta että kaivoksen työvoimana oli käytetty irtolaisuudesta tuomittuja vankeja.


title: Jussarön kaivos

text: Jussarön kaivos avattiin 1961 uudelleen ja sen tuottamaa rikastetta jalostettiin 1960-luvun alussa perustetulla Koverharin terässulatolla. Osittain meren alla ollut kaivos lopetettiin 1967 kannattamattomana. Tämän jälkeen saari siirtyi puolustusvoimien käyttöön.


title: Jussarön kaivos

text: 1800-luvun kaivostoiminnasta on säilynyt jäänteinä noin kymmenen avolouhosta saaren pohjoisosassa. 1960-luvulla saaren eteläosassa toimineesta uudesta kaivoksesta on säilynyt 250 metriä syvä kaivoskuilu sekä noin kymmenkunta erilaista rakennusta kuten murskaamo, rikastamo, konepaja, konttori ja varastorakennuksia.


title: Ford 1000 -sarja

text: Ford 1000 -sarja oli sarja traktoreita, joita Ford valmisti vuosina 1964-1975. Vuonna 1975 traktorit korvattiin uusilla 100 -sarjan malleilla.


title: Ford 1000 -sarja

text: Projekti 6X, jonka tuloksena kehitettiin mallit 2000, 3000, 4000 ja 5000, aloitettiin 1960-luvun alussa. Projektin alussa Fordin erilliset Yhdysvaltain ja Euroopan suunnitteluryhmät pitivät monia kokouksia, joissa päätettiin projektin tavoite: Kehittää samoista osista valikoima traktoreita, joita on mahdollista valmistaa kolmessa maassa, jotka vastaavat kaikkiin maatalouden vaatimuksiin ympäri maailman, ja jotka korvaavat Fordin erilliset Amerikan ja Euroopan traktorimallistot.


title: Ford 1000 -sarja

text: Mallien 2000 ja 3000 tarkoituksena oli korvata Amerikkalaiset Workmaster ja Powermaster sekä Englantilainen Dexta. Englantilainen Super Major korvattaisiin mallilla 5000.


title: Ford 1000 -sarja

text: Malleille 2000 ja 3000 kehitettiin uusi 8+2 -vaihteinen vaihteisto Dextan 6+2 -vaihteiston pohjalta ja samaa vaihteistoa käytettiin myös 5000:ssa. 2000:ssa ja 3000:ssa käytettiin vanhaa taka-akselia, joka muistutti Dextan taka-akselia. 5000:een kehitettiin uusi planeetta-tyyppisillä vähennyspyörästöillä varustettu akseli.


title: Ford 1000 -sarja

text: Kaikkissa maleissa käytettiin samanlaista muotoilua, mutta 5000:en konepeitto oli pitempi 4-sylinterisen moottorin takia. Muotoilun viimeisteli Fordin muotoilustudio Dearbornissa.


title: Ford 1000 -sarja

text: Aluksi uusissa traktoreissa oli tarkoitus käyttää vanhoja Dagenhamissa koottuja moottoreita, jotka olivat käytössä Fordsoneissa. Pitkien neuvotteluiden jälkeen päätettiin kuitenkin suunnitella täysin uusi moottoriperhe, jossa olisi suuri sylinterin halkaisija ja pieni iskun pituus. Tämä aiheutti huonon kylmäkäynnistyvyden, koska sylinterissä oli paljon lämpöä poisjohtavaa pinta-alaa. Moottoreiden sylinteriryhmät suunniteltiin korkeiksi ja öljypohjat osaksi kantavaa rakennetta, jolloin ei tarvittu erillistä runkoa moottorin kohdalle. Eri moottoreissa pyrittiin käyttämään mahdollisimman paljon samoja osia, jotta valmistuskustannukset saatiin pidettyä pieninä.


title: Karl Vernon

text: Karl Vernon (19. kesäkuuta 1880 Neuenahr, Saksan keisarikunta – 11. heinäkuuta 1973 Worthing) oli brittiläinen soutaja ja olympiamitalisti. Hän edusti seuratasolla Thames Rowing Clubia. Vernon osallistui Tukholman olympialaisissa 1912 perämiehellisiin nelikkoihin, joista Thames Rowing Club voitti hopeaa.


title: Karl Vernon

text: Vernon sulatutti voittamansa soutupalkinnot vuonna 1954 Vernon Trophy -palkinnoksi, joka jaetaan Head of the River -kilpailussa. Hän oli myös kuvataiteilija.


title: Tiina Leppäkoski

text: Tiinamaari (Tiina) Leppäkoski (s. 28. huhtikuuta 1990 Lahti) on suomalainen pikajuoksija. Hän edustaa Lahden Ahkeraa ja häntä valmentaa Mika Salminen. Aiemmin valmennuksessa oli mukana myös Anukaisa Järvinen.


title: Tiina Leppäkoski

text: Leppäkoski karsiutui Novi Sadin alle 20-vuotiaiden EM-kilpailuissa 2009 100 metrin juoksun välierissä ja 200 metrin alkuerissä. Hän on kilpaillut aikuisten maaotteluissa vuodesta 2009 lähtien. Hän saavutti Kalevan kisoissa 100 metrin juoksussa hopeaa 2013 ja pronssia 2012 ja sisäratojen SM-kilpailuissa pronssia 60 metrin juoksussa 2010. Viestijuoksun SM-kilpailuissa 2010 hän voitti kultaa 4 × 100 metrin viestissä.


title: Nils Jørgensen

text: Nils Anton Jørgensen (19. kesäkuuta 1911 Kristiania – 15. tammikuuta 1996 Oslo) oli norjalainen miekkailija. Hän osallistui Berliinin olympialaisissa 1936 floretin henkilökohtaiseen ja joukkuekilpailuun. Jørgensen putosi henkilökohtaisessa kilpailussa ensimmäisellä kierroksella, ja myös Norjan joukkue karsiutui.


title: Nils Jørgensen

text: Urheilu-uransa jälkeen Jørgensen toimi diplomaattina. Hän oli vuodesta 1965 Norjan EEC-suurlähettiläänä. ja myöhemmin suurlähettiläänä Bernissä, Islamabadissa, Teheranissa ja Kabulissa.


title: Maria Räsänen

text: Maria Katariina Räsänen (s. 11. maaliskuuta 1992 Kuopio) on suomalainen pikajuoksija. Hän edusti vuoteen 2011 asti Kuopion NMKY:tä, vuoteen 2016 Kuopion Reipasta ja sittemmin Lapinlahden Vetoa. Häntä valmentaa Sami Länsivuori.


title: Maria Räsänen

text: Kalevan kisoissa Räsänen on voittanut SM-hopeaa 100 metrillä vuosina 2012 ja 2017 sekä pronssia 2011 ja 2013. Vuonna 2012 hän voitti pronssia myös 200 metrillä. SM-hallikisoissa 2012 Räsänen saavutti hopeaa 60 metrillä ajalla 7,53. SM-hallikisoissa 2013 hän uusi 60 metrillä hopeansa ajalla 7,45.


title: Maria Räsänen

text: Vuonna 2011 Räsänen karsiutui Tallinnan alle 20-vuotiaiden EM-kilpailuissa 100 metrin välierissä ja 200 metrin alkuerissä. Hän on kilpaillut aikuisten maaotteluissa vuodesta 2011. Helsingin EM-kilpailuissa 2012 Räsänen juoksi avausosuuden naisten 4 × 100 metrin viestissä. Joukkue karsiutui loppukilpailusta ajalla 44,65. Heinäkuussa 2012 Räsänen voitti alle 23-vuotiaiden Pohjois- ja Baltian maiden mestaruuskisoissa Norjan Ullensakerissa kultaa 100 metrillä ajalla 11,69 ja 4 × 100 metrin viestissä sekä hopeaa 200 metrillä 2,2 metrin myötätuuliajalla 24,05. Tampereen alle 23-vuotiaiden EM-kilpailuissa 2013 hän selviytyi 100 metrillä välieriin ja oli Suomen joukkueessa seitsemäs 4 × 100 metrin viestissä.


title: Maria Räsänen

text: Kaudella 2014 Räsänen kärsi loukkaantumisista.


title: Clive Palmer

text: Clive Frederick Palmer (s. 26. maaliskuuta 1954 Melbourne, Australia) on australialainen liikemies, joka omistaa kaivosyhtiö Mineralogyn. Hän on myös yhtiön perustaja ja hallituksen puheenjohtaja. Mineralogylla on hallussaan Länsi-Australiassa sijaitsevan Pilbaran alueella 160 miljardin tonnin rautamalmivarannot, jotka koostuvat magnetiitista. Palmer on merkittävä toimija myös kiinteistöalalla. Australialaiset ovat äänestäneet hänet mukaan elävien kansallisaarteiden luetteloon. Henkilöesittelyssään ABC kutsui häntä ”yhdeksi värikkäimmistä henkilöistä Australian liikepiireissä”.


title: Clive Palmer

text: Vuonna 2012 Forbes arvioi Palmerin Australian 29. rikkaimmaksi henkilöksi ja hänen omaisuutensa arvon 795 miljoonaksi dollariksi. Australialaisen talouslehti "BRW:n" mukaan Palmerin omaisuus olisi kuitenkin arvoltaan jopa noin 5 miljardia dollaria. Palmerin taloudellisesta asemasta ei ole selkeää julkista käsitystä, sillä hänen yhtiönsä eivät ole julkisesti noteerattuja. Palmer on ainakin kolme kertaa vetänyt pois suunnitelmansa ryhtyä tarjoamaan Mineralogy-yhtiön osakkeita julkisesti Hongkongin pörssissä.


title: Clive Palmer

text: Palmerin isä George Frederick Palmer näytteli 1920-luvulla mykkäelokuvissa ja oli myöhemmin perustamassa Australian ensimmäisiä kaupallisia radioasemia. George Palmer oli mukana myös kuljetuspalveluhankkeissa, joissa pantiin alulle erinäisiä rautatie- ja linja-autolinjoja. Lisäksi hän toimi 1930-luvulla Australian pääministerina olleen Joseph Lyonsin neuvonantajana. Clive Palmer vietti lapsuudessaan yhdeksän kuukautta Kiinassa suuren harppauksen jälkeen 1962, koska Palmerin mukaan hänen isänsä työskenteli siellä Australian hallituksen epävirallisena edustajana. Clive Palmer on maininnut tavanneensa pikkupoikana Kiinassa maan viimeisen keisarin Pu Yin.


title: Clive Palmer

text: Palmerin nuoruudessa hänen harrastuksiinsa lukeutuivat muun muassa yleisurheilu ja lainelautailu. Hän myös pelasi rugbya Southport Tigersin liigajoukkueessa. Jo alakouluikäisenä Palmer tapasi Geoff Smithin, joka on yksi hänen tärkeimmistä lainopillisista neuvonantajistaan. Heidän koulunsa oli St Vincents Primary School, josta Palmer eteni opiskelemaan Aquinas Collegeen. Hän on kertonut jättäneensä oppilaitoksen ja siirtyneensä Southport Highin, koska näki uskontotunnilla opettajan heittävän tiiliseinää vasten istunutta poikaa Raamatulla päähän, minkä seurauksena oppilas meni tajuttomaksi. Vuosina 1973–1975 Palmer opiskeli Queenslandin yliopistossa taiteita, lakia ja journalismia, mutta opinnot jäivät kesken.


title: Clive Palmer

text: Palmer toimi markkinointikonsulttina 1970-luvulla, kunnes perusti oman kiinteistöalan yrityksen, GSS Property Salesin. Gold Coastin voimakkaan rakentamiskauden aikana vuosina 1975–1983 Palmer keräsi itselleen noin 40 miljoonan dollarin omaisuuden ja päätti vetäytyä eläkkeelle 29-vuotiaana. Parin vuoden matkustelun ja muun vapaa-ajanvieton jälkeen hän palasi työelämään 1986 ja muun muassa perusti yhtiön ja osti rautamalmiesiintymiä. Ennen töihin paluutaan hän oli mennyt naimisiin Susan ”Sue” Mareen kanssa. Avioliiton aikana Palmerit saivat kaksi lasta, Michael Georgen ja Emily Susanin.


title: Clive Palmer

text: 1980-luvun puolivälin tienoilla Palmer kävi neuvottelemassa Mihail Gorbatšovin ja Kremlin virkamiesten kanssa Australian kaivoshankkeista. Hän oli aiemmin poiminut tiedotusvälineistä ajatuksen, jonka mukaan venäläiset tekivät mielellään rautamalmihankkeita koskevia yhteistyösopimuksia muiden maiden kanssa, mikä oli saanut Palmerin kiinnostumaan kaivostoiminnasta. Hänen pettymyksekseen venäläiset tarjoutuivatkin lopulta myymään Palmerin johtamalle edustajaryhmälle kanelia kolmen miljardin dollarin edestä, eikä kauppoja syntynyt. Palmerin suhteet Venäjälle kuitenkin säilyivät. Matkan jälkeen hän sai tietoonsa, että kaivosyhtiö Hanna Mining oli jättänyt maksamatta Pilbaran magnetiittiesiintymiä koskevan vuokran Länsi-Australian hallitukselle, mikä antoi vuokran suorittaneelle Palmerille mahdollisuuden neuvotella Hanna Miningin kanssa ja ostaa esiintymät itselleen, minkä hän tekikin.


title: Clive Palmer

text: Vuosina 2002–2006 Palmer työskenteli adjunct professor -tehtävässä melbournelaisen Deakinin yliopiston lain ja liiketoiminnan tiedekunnassa. Nykyisin hän toimii hallinnon adjunct professorina Bond-yliopistossa. Palmer on myös John F. Kennedy Presidential Library and Museumin hallituksen jäsen ja Griffith-yliopistossa toimivan terveysinstituutin kehityslautakunnan puheenjohtaja. Hän oli edustamassa Australian liike-elämää Sydneyn APEC-konferenssissa 2007.


title: Clive Palmer

text: Palmerin vaimo Sue kuoli syöpään huhtikuussa 2006. Seuraavan vuoden joulukuussa Palmer avioitui Annan kanssa, jonka puoliso Andrew Topalov oli myös kuollut syöpään samoihin aikoihin kuin Palmerin ensimmäinen vaimo. Andrew Topalov oli ollut Palmerin entinen koulutoveri. Topalovin ja Annan häissä jälkimmäisen Bulgariassa olleet vanhemmat eivät olleet päässeet tulemaan tilaisuuteen, joten Topalovin pyynnöstä Clive ja Sue Palmer olivat toimineet häissä morsiamen isän ja äidin rooleissa. Clive Palmerilla on lapsi myös avioliitosta Annan kanssa, tytär nimeltä Mary Jean. Palmer asuu Gold Coastissa, Queenslandissa.


title: Clive Palmer

text: Uransa aikana Palmer on kehittänyt hyvät liikesuhteet kiinalaisten kanssa ja on Kiinan kanssa käytävän kaupan edelläkävijöitä. Hänelle on ollut hyötyä kiinalaiseen kulttuuriin tutustumisesta jo lapsena. Erään hänet tuntevan investointipankkiirin mielestä Palmerin tyyli toimii Kiinassa oivallisesti hänen ”uraauurtavuutensa, älykkyytensä ja elämää suuremman persoonansa” ansiosta, kun taas Australiassa Palmer joutuu esittämiensä taistelunhaluisten näkemysten vuoksi enemmän vaikeuksiin.


title: Clive Palmer

text: Huhtikuussa 2006 Palmer ilmoitti Mineralogyn solmineen kiinalaisen CITIC-yhtiön kanssa sopimuksen osan Mineralogyn hallinnassa olevan magnetiitin jalostamisesta. Sopimus on poikkeuksellinen, sillä sen perusteella CITIC maksaa Mineralogylta hankkimiensa magnetiittiesiintymien hyödyntämisestä rojalteja vähintään 12 miljoonan tonnin tuotannosta riippumatta siitä, saadaanko magnetiitista jalostettua korkealaatuisempaa tuotetta niin paljon vai ei. Palmerin mukaan sopimus takaa hänelle vähintään 400 miljoonan dollarin vuosittaiset ansiot. Saatavilla olevat tiedot jättävät kuitenkin varaa arveluille tulojen todellisesta suuruudesta. Forbes arvioi, että Palmerin CITIC-yhtiöltä maaliskuun 2013 loppuun mennessä saama neljäs korvaus ja samalla ensimmäinen rojaltimaksu olisi yhteensä 183 miljoonaa dollaria, minkä jälkeen rojalteja maksettaisiin hänelle vuosittain noin 42 miljoonaa dollaria tai enemmän. Sopimuksen tarkat yksityiskohdat ovat salaisia.


title: Clive Palmer

text: Palmerin omistuksessa on myös muun muassa hiiliyhtiö Waratah Coal, jonka hän hankki 2008, ja lähellä Townsvilleä sijaitseva nikkelinjalostamo Yabulu, jonka vuosittaisen tuotannon arvioitiin vuonna 2010 olevan 30 000 tonnia. Jalostamo tuottaa noin kymmenesosan maailmassa käytettävästä nikkelistä. Palkkiona tuotannon kasvusta 30 prosentilla vuoden 2010 aikana Palmer myönsi Yabulun 750 pitkäaikaiselle työläiselle bonuksena kahden hengen luksusloman Fidžille. Lisäksi 55 työntekijää sai häneltä uuden Mercedes-Benzin B-sarjan auton. Alle puoli vuotta jalostamon palveluksessa olleille 60 työntekijälle annettiin matka Port Douglasiin.


title: Clive Palmer

text: Pääasiassa kostean sään vuoksi Yabulun nikkelinjalostamon altaiden vedenpinnat olivat useiden vuosien aikana nousseet vaarallisen korkealle, kunnes vuonna 2012 Yabulu anoi Great Barrier Reef Marine Park Authoritylta eli Ison valliriutan meripuiston hallinnoijilta lupaa saada pumpata jalostamon vedet mereen katastrofin ehkäisemiseksi. Aluksi hakemuksessa toimenpiteen esitettiin tapahtuvan 370:n ja myöhemmin 40 päivän kuluessa. Mittasuhteiltaan operaatio vastaisi miljoonakaupungin tuottaman käsitellyn likaveden viemistä mereen. Kesäkuussa 2012 Palmer pyysi Yabululle lupaa pumpata allasvedet mereen välittömästi ja perusteli anomustaan sillä, että vaakalaudalla olivat yli 1 000 henkilön työpaikat. Ympäristötieteilijöiden mukaan seurauksena ehdotetun kaltaisesta likavesien pumppauksesta olisi vakavia vahinkoja Isolle valliriutalle.


title: Clive Palmer

text: Palmer on laajentanut liiketoimintaansa myös turismiin ja omistaa Sunshine Coastissa sijaitsevan luksuslomakohteen. Huhtikuussa 2012 hän kertoi aikovansa rakennuttaa uuden version Titanicista Kiinassa sijaitsevalla CSC Jinlingin telakalla. Aluksen on tarkoitus vastata suuruusluokaltaan alkuperäistä, huhtikuussa 1912 uponnutta Titanicia. Uuden laivan ensimmäistä matkaa Lontoosta New Yorkiin suunnitellaan vuodeksi 2016. Titanic II:ssa aiotaan käyttää nykyaikaista teknologiaa ja uusimpia navigointi- ja turvallisuusjärjestelmiä, mutta siitä pyritään tekemään mahdollisimman paljon alkuperäistä Titanicia muistuttava. Kun laivahanketta koskeneessa lehdistötilaisuudessa tiedusteltiin, tuleeko Titanic II uppoamaan, Palmer vastasi: ”Totta kai se uppoaa, jos siihen tehdään reikä.” Hän jatkoi sanomalla laivan suunniteltavan siten, ettei se uppoa, ja moitti kysymyksen esittäjää taikauskoiseksi.


title: Clive Palmer

text: Ollessaan katsomassa omistamansa Gold Coast Unitedin ottelua Brisbane Roaria vastaan lokakuussa 2009 Palmer tunsi rintakipua ja lyyhistyi. Hän sai lisähappea ja kävi varotoimenpiteenä tarkistuttamassa itsensä sairaalassa. Siellä todettiin, ettei Palmerilla ollut sydänongelmaa. Vuoden 2011 loppupuolella Palmereiden luona lomaili perheystävä, joka tekee Yhdysvalloissa lääketieteellistä tutkimusta virologian alalla. Hän havaitsi Clive Palmerilla uniapnean oireet ja suositteli tälle hakeutumista hoidettavaksi Massachusetts General Hospitalissa toimivan uniohjelman piiriin. Palmer noudattikin neuvoa ja on sittemmin ryhtynyt käyttämään nukkuessaan kasvomaskia, joka on yhdistetty uniapnean hoidossa käytettävään laitteeseen. Palmerilla on ollut huomattava määrä ylipainoa, mutta onnistuneen hoidon myötä hänen painonsa on vähentynyt selvästi. Palmerin omien sanojen mukaan hän olisi kuollut vuoden sisällä, mikäli unihäiriötä ei olisi todettu.


title: Clive Palmer

text: Palmer on Australian kansallispuolueen jäsen ja toimi puolueen tiedottajana osavaltiovaaleissa 1986. Hän oli myös tukemassa Joh Bjelke-Petersenin pääministerikampanjaa. Kansallispuolueeseen Palmer liittyi yliopistoaikoinaan, mitä ennen hän oli ollut mukana nuorten liberaalien toiminnassa. Vuonna 2010 "The Australian" -lehti arvioi Palmerin olevan Australian suurin poliittinen lahjoittaja. Rahallisen tukensa hän on ohjannut konservatiivisille ryhmille, mutta hänellä on laajat yhteydet eri puolueiden edustajiin. Palmer oli ratkaisevassa roolissa Campbell Newmanin valinnassa Queenslandin pääministeriksi 2012.


title: Clive Palmer

text: Maaliskuussa 2012 Palmer syytti Australian vihreitä ja Queenslandin ympäristöaktivisteja siitä, että nämä olisivat saaneet taloudellista tukea Yhdysvaltojen keskustiedustelupalvelu CIA:lta ja Rockefeller-säätiöltä, jotka hänen mukaansa yrittävät tätä kautta tuhota Australian hiilikaivosteollisuuden. Palmerin esittämissä salaliittosyytöksissä keskeisenä huomion kohteena oli Greenpeacen ja eräiden muiden hiilenvastaisten ryhmien laatima raportti nimeltä ”Stopping the Australian Coal Export Boom” (), jota hän väitti CIA:n rahoittamaksi. CIA:n motiiviksi hän mainitsi Yhdysvaltojen kilpailuedun säilyttämisen.


title: Clive Palmer

text: Greenpeace-aktivisti John Hepburn kiisti jyrkästi väitteet CIA-rahoituksesta. Hän kertoi Greenpeacen ottaneen vastaan yhdysvaltalaiselta Rockefeller Family Fund -hyväntekeväisyysjärjestöltä 70 000 dollarin arvoisen lahjoituksen Australian hiiliteollisuuden ympäristövaikutusten tutkimiseen mutta ei nähnyt asiassa mitään ongelmallista. Vihreiden johtaja Bob Brown ei hänkään katsonut Palmerin esittämien syytösten olevan todenperäisiä ja sanoi pitävänsä niitä erikoisina. Brown kuitenkin mainitsi oman näkemyksensä olevan se, että Palmer kyllä uskoo väitteisiinsä, koska tällä itsellään on tapana toimia poliittisten kampanjoiden rahoittajana. Myös CIA kiisti Palmerin syytökset. Australian oikeusministeri Nicola Roxon piti Palmerin salaliittoajatuksia eriskummallisina ja kertoi pohtineensa, onko tämä katsellut liikaa televisiosarja "Get Smartia". Palmer totesi jälkeenpäin, ettei kadu kommenttejaan, koska vaalien aikaan ne veivät huomiota pois Liberaaliin kansallispuolueeseen liittyvistä kielteisistä seikoista.


title: Clive Palmer

text: Huhtikuun 2012 lopussa Palmer ilmoitti pyrkivänsä Liberaalin kansallispuolueen ehdokkaaksi seuraavissa liittovaltiovaaleissa. Hieman myöhemmin hän sanoi tavoittelevansa paikkaa parlamentissa sen takia, että hänen ja Australian valtiovarain- ja varapääministeri Wayne Swanin näkemykset maalle hyväksi olevista asioista eroavat toisistaan. Ehdokkaaksi päästessään Palmer tavoittelisi parlamentista paikkaa, joka on Swanin hallussa. Swan on taustaltaan sosialisti, Palmer puolestaan kapitalisti. Palmer otti henkilökohtaisesti maaliskuussa 2012 "The Monthly" -lehdessä ilmestyneen Swanin kirjoittaman artikkelin, jossa moitittiin “niitä, jotka ovat keränneet taskuihinsa suhteettoman suuren osuuden kansan taloudellisesta menestyksestä ja nyt kokevat, että heillä on oikeus muovata Australian tulevaisuutta tyydyttäkseen omia etujaan“. Palmer kertoi haluavansa luoda asetelman, jossa ihmiset voivat äänestämällä ottaa kantaa siihen, kumman näkökantoja he kannattavat.


title: Clive Palmer

text: Vuonna 2008 Palmer hankki omistukseensa jalkapallojoukkue Gold Coast Unitedin. Palmer asetti vuonna 2009 A-Leaguessa aloittaneelle joukkueelle tavoitteeksi päästä pelaamaan Aasian mestarien liigaa, jotta hän saisi itselleen lisänäkyvyyttä Itä-Aasiassa. Palmerilla ei ollut mielessään rahallisen voiton tekeminen joukkueella. Lokakuussa 2009 hän määräsi, että säästösyistä Gold Coast Unitedin kotiotteluissa katsojamäärät on rajoitettava korkeintaan 5 000:een. Määräyksen taustasyynä oli se, että Unitedin sopimus joukkueen kotiareena Skilled Parkin ylläpidosta vastanneen Queenslandin hallituksen kanssa aiheutti lisäkustannuksia, jos katsojamäärä olisi suurempi kuin 5 000. Unitedin kannattajat protestoivat voimakkaasti päätöstä vastaan, ja Palmer suostui lopulta luopumaan rajoitteesta.


title: Clive Palmer

text: Gold Coast Unitedilla on ollut vaikeuksia saada riittävästi yleisöä otteluihinsa. Lisäksi Palmer on käynyt sanasotaa Australian jalkapalloliitto FFA:n (Football Federation Australia) johtajia vastaan. Brisbanelaisen "The Sunday Mail" -lehden haastattelussa 19. helmikuuta 2012 Palmer sanoi A-Leaguen olevan ”vitsi” ja kutsui jalkapalloa ”toivottomaksi peliksi”. Australian jalkapalloliiton toimitusjohtaja Ben Buckley piti Palmerin esittämiä kommentteja loukkaavina. Kun Gold Coast United pelasi helmikuun viimeisenä viikonloppuna kotiottelua Melbourne Victorya vastaan, Gold Costia sponsoroineen Hyatt Regency -yhtiön nimen tilalle oli joukkueen pelipaidoissa vaihdettu teksti ”Freedom of Speech” ().


title: Clive Palmer

text: Ensisijaisesti Palmerin lausunnoista ja toiminnasta oli seurauksena se, että 29. helmikuuta 2012 FFA:n puheenjohtaja Frank Lowy ilmoitti Australian jalkapalloliiton lopettaneen Palmerin A-League-lisenssin. Hän perusteli lisenssin peruuttamista sillä, että Gold Coastin A-Leagueen osallistumista koskevan sopimuksen sääntöjä oli FFA:n näkemyksen mukaan rikottu ainakin kolmella selkeällä tavalla. Palmer vastasi FFA:n päätökseen rajusti kutsuen Lowya ”diktaattoriksi” ja kertoi vievänsä asian oikeuteen. Palmer myös esitti Twitterissä , että Frank Lowy on ”instituutio, joka nyt kuuluu instituutioon”. Oikeudenkäynnistä odotettiin yhtä Australian urheiluhistorian näkyvimmistä.


title: Clive Palmer

text: Palmer ryhtyi sanoista tekoihin ja jätti oikeuteen hakemuksen, jolla hän anoi oikeudelta määräystä, joka sallisi Gold Coast Unitedin jatkavan pelaamista A-Leaguessa. Brisbanen korkeimman oikeuden tuomari Jean Dalton kuitenkin hylkäsi anomuksen. Hänen nähdäkseen tapa, jolla iskulausetta ”sananvapaus” oli käytetty, ei ollut rikkonut joukkueen osallistumissopimuksen ehtoja. Erityisesti 19. ja 20. helmikuuta 2012 Palmerin esittämiä toistuvia lausuntoja tuomari Dalton kuitenkin piti sopimusrikkomuksina, eikä hän nähnyt mahdollisena sellaista riidan osapuolten välistä yhteistoimintaa, jota haetun oikeuden määräyksen toteuttaminen olisi edellyttänyt. Palmer määrättiin maksamaan oikeudenkäynnin kustannukset. Hän ei ollut oikeudessa itse paikalla.


title: Clive Palmer

text: Maaliskuussa 2012 Palmer ilmoitti perustavansa uuden jalkapalloelimen nimeltä Football Australia. Hän kertoi järjestön iskulauseen olevan ”Me potkimme lujempaa” ().


title: Clive Palmer

text: Clive Palmer on tehnyt lahjoituksia oppilaitoksille ja hyväntekeväisyysjärjestöille. Mineralogy-yhtiönsä välityksellä hän on perustanut 100 miljoonan dollarin arvoisen säätiön Pilbaran alueen aboriginaalien tukemista varten. "The Age" -lehti kutsui tätä Australian suurimmaksi filantrooppiseksi teoksi. Säätiö tukee lääketieteellistä tutkimusta Länsi-Australiassa sekä avustaa Pilbaran alkuperäiskansoja ja köyhiä yhteisöjä.


title: Kärpälän kaivos

text: Kärpälän grafiittikaivos toimi Mäntyharjulla Peruveden rannalla vuosina 1850–1947. Kaivoksesta louhittiin sen toiminta-aikana 600 tonnia grafiittimalmia.


title: Kärpälän kaivos

text: Suomessa on grafiittia louhittu Kärpälän kaivoksen lisäksi noin 30 pienemmästä kaivoksesta. Näistä merkittävimpiä ovat olleet 1917 toiminut Soukon kaivos Vammalassa sekä Leppävirran Haapamäen kylässä 1860- ja 1870-luvuilla sekä 1900-luvun alussa toiminut kaivos.


title: Michal Dobroň

text: Michal Dobroň (s. 29. syyskuuta 1979 Praha, Tšekki) on tšekkiläinen jääkiekkoilija, joka pelaa Ranskan liigassa Morzine-Avoriaz-Les Getsissä.


title: Adios Rosario

text: Adios Rosario on Dingon single, joka julkaistiin 18. kesäkuuta 2012. Se oli ensimmäinen singlejulkaisu 15. maaliskuuta 2013 julkaistulta "Oma Waterloo" -albumilta, jonka piti alun perin olla Dingon albumi. Paljastui kuitenkin, etteivät Dingon jäsenet soitakaan albumilla ja levy-yhtiö päätyi julkaisemaan albumin Pertti Neumannin soololevynä.


title: KH-kortisto

text: KH-kortisto on Rakennustiedon internetissä julkaisema kokoelma tietokortteja, joissa on kiinteistönpidon ohjeita, säännöksiä ja tarviketietoa.


title: KH-kortisto

text: KH-ohjeita on kortiston yli 30-vuotisen historian aikana julkaistu yli 500 kpl, joista noin puolet ovat voimassa. Loput kortit on korvattu tai peruttu ja siirretty KH-arkistoon. KH-kortistossa on julkaistu tiedonjyviä yli 70, säännöksiä yli 600 ja tuotekortteja yli 2 100 kpl. Kortistossa on myös asuintalon huoltokirja, lainalaskin ja rakennusosien käyttöikälaskin. Arkistokortit ovat saatavilla verkkopalvelu "KH Netissä".


title: KH-kortisto

text: KH-kortiston toimitustyötä valvoo Rakennustietosäätiö RTS:n päätoimikunta PT 15 Kiinteistönpidon päätoimikunta.


title: KH-kortisto

text: Valtiovarainministeriö perusti 1970-luvun alussa hankkeen, jonka tarkoituksena oli muun muassa valtion kiinteistöjen kiinteistönpitotyön yhtenäistäminen ja kiinteistönpidon nimikkeistön laatiminen. Työryhmässä oli Valtion rautatiet, rakennushallitus, posti- ja telehallitus ja puolustusministeriö. Hanke kaatui, mutta tehdyt toimenpiteet olivat perusta tulevalle KH-kortistolle.


title: KH-kortisto

text: Vuonna 1975 pidettiin Suomen Kiinteistönhoitokokous. Kokoonkutsuja, Valtion teknillisen tutkimuskeskuksen Oulun rakennuslaboratorio, sai tehtäväkseen tutkia rakennuskannan ylläpitoa ja korjausrakentamista. VTT ryhtyi kehittämään KH-kortiston edeltäjää, Kiinteistönhoitotiedostoa.


title: KH-kortisto

text: Vuonna 1978 VTT sai kauppa- ja teollisuusministeriöltä määrärahan, jolla oli tarkoitus laajentaa Kiinteistönhoitotiedostoa julkisen hallinnon ja yksityisen kiinteistönpitoalan yhteishankkeeksi. Tieto päätettiin julkaista tietokortteina, kuten rakennusalan RT-kortistossa, sekä erillisinä ohje- ja tutkimusjulkaisuina. KH-kortiston julkaisijaksi valittiin Rakennustietosäätiö RTS.


title: Kostkovo

text: Kostkovo () on maalaiskunta ja sen keskuskylä Novgorodin alueen Valdain piirissä Venäjällä. Se sijaitsee Valdain ylängöllä 30 kilometriä Valdain kaupungista luoteeseen. Kylässä on noin 150 ja kunnassa 750 asukasta (vuonna 2010).


title: Kostkovo

text: Kostkovon kunnan pinta-ala on 258,1 neliökilometriä. Se rajoittuu pohjoisessa Kresttsyn ja Okulovkan piireihin, idässä Valdain piirin Roštšinoon sekä etelässä ja lännessä Jaželbitsyyn. Kunnan itäosa kuuluu Valdain kansallispuistoon. Seudulla on lukuisia pieniä järviä ja jokia. Pinta-alasta 42,7 % on metsää, 41,6 % luonnonsuojelualuetta, 7 % vesistöjä ja 5,9 % maatalousmaata. Hyötykaivannaisiin kuuluvat keraaminen savi, kalkkikivi, dolomiitti, hiekka, sora ja turve.


title: Kostkovo

text: Keskuskylän lisäksi kuntaan kuuluu Priozernyin taajama (entinen Pogostihan kylä), Nertsyn puutarhapalsta-alue sekä 20 kylää: Brod, Budanovo, Bykovo, Derganiha, Iljuškino, Jeglino, Lutški, Lysino, Myza, Nekrasovitši, Rybnyi, Selsko, Serganiha, Sokolovo, Sopki, Stekljanitsy, Tereben, Usiha, Ustoronje ja Vattsy. Väestöstä 44 % (yli 300 henkeä) asuu Priozernyin taajamassa. Neljässä kylässä ei ole lainkaan vakituista asutusta.


title: Kostkovo

text: Kostkovosta on linja-autoyhteys Valdaihin. Kunnan länsirajalla kulkee Valdain ja Kresttsyn välinen rautatie, jolla ei ole henkilöliikennettä. Tärkein työllistäjä ovat julkiset palvelut. Priozernyissa toimii Valdain piirin mielisairaala. Bykovossa ja Priozernyissa on karjatilat. Palveluihin kuuluvat Kostkovon lastentarha, koulu ja kirjasto sekä Lutškin ensiapuasema ja posti.


title: Kostkovo

text: Seudun nähtävyyksiä ovat muinaiset asuin- ja hautapaikat, vuonna 1815 rakennettu Jeglinon kirkko, Brodin, Budanovon, Terebenin ja Ustronjen tsasounat sekä Priozernyin kartanoalue. Vattsyssa ja Lutškissa on lomakylät.


title: Kostkovo

text: Valdain alueella on aikaisemmin ollut 1600-luvulla muodostunutta karjalaisasutusta. 1800-luvulla valdainkarjalaisia asui vielä Kostkovon, Lutškin, Serganihan ja Ustoronjen kylissä.


title: Kevitsan kaivos

text: Kevitsan kaivos on Sodankylässä sijaitseva kupari- ja nikkelikaivos, joka aloitti toimintansa kesäkuussa 2012. Kaivoksen omistaa ruotsalainen Boliden. Päätös kaivoksen avaamisesta tehtiin marraskuussa 2009 ja rakennustyöt kaivosalueella alkoivat kesäkuussa 2010. Keväällä 2014 kaivos työllisti 340 henkilöä.


title: Kevitsan kaivos

text: Kaivos toimii avolouhoksena ainakin alkuvaiheissa. Malmirikaste kuljetetaan kuorma-autoilla Oulun Vihreäsaaren sekä Kemin Ajoksen satamasta, ja kuljetukset alkoivat kesällä 2012. Kaivostoiminnan alettua asetetut päästörajat (enintään 400 kiloa nikkeliä ja 200 kiloa kuparia vuodessa Kitisen vesistöön) tulevat ylittymään, koska yhtiö haluaa käyttää kaivoksessa vettä huomattavasti enemmän kuin aiemmin arvioitiin.


title: Kevitsan kaivos

text: Joulukuussa 2012 kaivoksessa arvioitiin olevan noin 160 miljoonaa tonnia louhintakelpoista malmia. Suunnitellulla 5 miljoonan tonnin vuosituotannolla malmivarat riittäisivät yli 30 vuotta. Malmintuotantoa on suunniteltu laajennettavaksi 7,5–10 miljoonaan tonniin vuodessa.


title: Kevitsan kaivos

text: Helsingin yliopiston Ruralia-instituutin vuonna 2014 valmistuneen selvityksen mukaan Kevitsan kaivos työllistää Suomen kaivoksista eniten ja tuottaa eniten rahaa alueelleen. Vuoteen 2013 mennessä kaivoksen työllisyysvaikutus oli vuosittain 745 henkilötyövuotta ja vaikutus alueelliseen bruttokansantuotteeseen 97 miljoonaa euroa.


title: Kevitsan kaivos

text: Maaliskuussa 2016 ilmoitettiin kaivoksen myynnistä ruotsalaiselle Boliden-kaivosyhtiölle noin 650 miljoonalla eurolla.


title: Gnomon

text: Gnomon tai gnomoni tarkoitta alun perin aurinkokellon osoitinta. Sillä on myös muitakin merkityksiä.


title: Sven Laine

text: Sven Alf Leo (Svenkka) Laine (s. 1922 Iitti – k. 1980-luvulla) oli suomalainen 1950-1980-luvulla vaikuttanut liikemies ja rikollinen.


title: Sven Laine

text: Laine keräsi mustia listoja vasemmistolaisina pidetyistä työntekijöistä ja myi luotettavuuslausuntoja työnantajille perustamansa "Työturvallisuusliitto"-nimisen yrityksen kautta. Laine kokosi muun muassa vihreänä kirjana tunnetun luettelon Sirola-opiston käyneistä henkilöistä.


title: Sven Laine

text: Laine keräsi rahaa "Sodissamme Kaatuneitten Omaisten Tukijärjestö Ry:n" nimissä muun muassa sotaveteraaneille, poliisille, luonnonsuojeluun ynnä muihin kohteisiin, mutta kaikissa tapauksissa keräyksen tuotto jäi Laineen haltuun. Hän sai useita vankeustuomioita rahankeruupetoksista. Hän myi monistettuna piraattiversiona entisen sisäministeri Yrjö Leinon muistelmakirjaa "Kommunisti sisäministerinä", jonka julkaisu oli kielletty ja painos tuhottu. Tuottojen saajaksi mainittiin "Sodissamme Kaatuneitten Omaisten Tukijärjestö". Leinon omaiset nostivat Lainetta vastaan oikeusjutun.


title: Sven Laine

text: Laine keräsi myös rahaa Urho Kekkosen vuoden 1962 presidentinvaalikampajaa varten. Samalla hän sai haltuunsa nimilistan Kekkosen kampanjan tukijoista, jonka kopioita myi Honka-liiton edustajille.


title: Sven Laine

text: Laine sai 1960-luvulla vankeustuomion ns. "metyylijutussa". Laineen omistama yritys "Laivateknillinen Palvelu" hankki laittomasti metyylialkoholia ja myi sitä eteenpäin. Ainakin kolme ainetta ostanutta ja korvikealkoholina käyttänyttä henkilöä kuoli.


title: Sven Laine

text: Laine pyrki luomaan suhteita päättäjiin järjestämällä juhlia valituille poliisijohdon edustajille ja virkamiehille. Juhlissa oli mukana alaikäisiä tyttöjä, ja Laine pyrki näiden avulla saamaan kiristysotteen virkamiehistä. Hänen kerrotaan nauttineen erikoiskohtelua vankilassa näiden viranomaissuhteidensa ansiosta. Metyylijutun tutkimusten aikana 1966 ylipoliisipäällikkö Fjalar Jarva tuli poliisiasemalle vaatimaan pidätetyn Laineen vapauttamista, mihin aseman päivystävä komisario ei kuitenkaan suostunut. Laineella oli hyvät suhteet myös Helsingin poliisikomentajaan Nils Olof Söderströmiin. Laineen tuttavapiiriin kuuluivat myös Suomenlahden Koneen konkurssijutussa mainetta saaneet liikemiehet Aarne Mantila ja Tuomas Tapala, joiden järjestämissä juhlissa Laine oli usein vieraana.


title: Sven Laine

text: Viimeisen vankeustuomionsa Laine sai 1980-luvun puolivälissä eläkepetoksesta.


title: Telenius

text: Telenius on suomalainen sukunimi.


title: The Evil Cult

text: The Evil Cult (, tunnetaan myös nimellä "Kung Fu Cult Master", Suomessa esitetty nimellä Pahan kultti) on vuonna 1993 julkaistu toiminta/taisteluelokuva. Elokuvan pääosia esittävät mm. Jet Li, Sharla Cheung, Gigi Lai, Chingmy Yau, Sammo Hung, Francis Ng, Carina Lau, Bryan Leung, Collin Chou, Richard Ng ja Yan Huaili. Elokuvan on ohjannut Wong Jing.


title: Gaon

text: Gaonit (mon. , "gaonim" tai "geonim") olivat juutalaisuuden hengellisiä johtajia Babyloniassa (Mesopotamiassa) Abbasidien kalifaatissa vuosina 589–1039. Gaonit johtivat Suran ja Pumbeditan akatemioita ja toimivat niissä Talmudin opettajina ja uskonnollisen lain ylimpinä säätäjinä. Suran gaon oli arvoltaan Pumbeditan gaonia ylempänä. Aikana, jolloin Babylonia oli maailman juutalaisyhteisön keskus, juutalaiset kautta maailman kysyivät gaoneilta neuvoja juutalaiseen lakiin liittyvissä kysymyksissä.


title: Gaon

text: Akatemiat valitsivat gaoninsa yleensä itse, mutta joskus gaonin valitsi "eksilarkki", juutalaisten maallinen johtaja Babylonissa. Gaonien merkitys alkoi vähetä 900-luvulla muiden juutalaisuuden keskusten merkitysten kasvaessa, ja viimeinen gaon kuoli vuonna 1039.


title: Gaon

text: Kunnianimenä "gaon" ('viisas') on sittemmin annettu joillekin merkittäville juutalaisille uskonoppineille, kuten Elia Ben Salomonille, "Vilnan gaonille".


title: Varanto-virtaus-malli

text: Varanto-virtaus-malli on fysiikassa ja taloustieteissä sovellettava malli, jolla voidaan mallintaa erilaisten nesteiden tai rahavirtojen kulkua systeemissä. Mallissa on varastoja, joissa on säilössä mallinnettavaa asiaa (nesteitä tai rahaa) ja virtoja, joita pitkin asiat siirtyvät varastosta toiseen. Malli luokitellaan kuuluvaksi säätöteoriaan.


title: Tuonensiipi

text: Tuonensiipi ("Bhutanitis lidderdalii") on Himalajan seuduilla tavattava harvinainen ja kookas päiväperhoslaji. Se kuuluu CITES-sopimuksen II liitteessä mainittuihin lajeihin.


title: Tuonensiipi

text: Etusiivet ovat varsin pitkänomaiset ja kärjestään pyöristyneet. Pohjaväri on mustanruskea tai -harmaa ja siiven poikki kulkee ohuiden, kellanvalkeiden juovien rivi. Osa juovista kuitenkin sulautuu yhteen siiven keskiosassa. Takasiivet ovat kapeatyviset, tyvestä ja etuosasta väritykseltään etusiipien kaltaiset, mutta siiven kärkiosassa on laaja punainen alue, jonka kohdalla kulkee mustalla pohjalla harmahtavien, valkoteräisten silmätäplien rivi. Aivan siiven reunassa on oransseja täpliä ja kärjessä on kolme pitkää, teräväkärkistä kannusta. Ruumis on hoikka ja takaruumiin selkäpuolella kulkee selviä poikkivöitä. Siipiväli 9,2–10,0 mm.


title: Tuonensiipi

text: Perhosen sanotaan tuoksuvan miellyttävältä.


title: Tuonensiipi

text: Lajin levinneisyys kattaa alueen Bhutanista, Intian koillisista osavaltioista ja Myanmarin pohjoisosista Kiinan Yunnaniin ja Sichuaniin sekä idässä Thaimaahan ja Vietnamiin saakka., mikä tekee siitä selvästi sukunsa yleisimmän ja laajimmalle levinneen lajin. Pohjois-Thaimaassa elänyt populaatio alalajista "B. l. ocellatomaculata" on ilmeisesti hävinnyt. Perhoset lentävät kahtena sukupolvena ensin touko-kesäkuussa ja toisen kerran elokuusta lokakuulle.


title: Tuonensiipi

text: Laji lentää vuoristoniityillä ja metsien aukkopaikoilla. Se suosii ilmeisesti vuoristoharjanteita laaksopaikkojen sijaan. Perhoset viihtyvät latvuksissa, niiden lentotapa on rauhallinen ja perhoset käyvät kukilla. Lepäävä perhonen pitää siipiään useimmiten levitettynä. Laji kärsii elinympäristöjen tuhoutumisesta, mutta se ei kuulu Kansainvälisen luonnonsuojeluliiton uhanalaisten lajien listalle.


title: Tuonensiipi

text: Toukka elää useilla piippuköynnöksillä ("Aristolochia").


title: Clark Johnson

text: Clark Johnson (s. 10. syyskuuta 1954 Philadelphia, Pennsylvania) on yhdysvaltalainen näyttelijä ja ohjaaja, joka on työskennellyt sekä televisiossa että elokuvissa. Joskus häneen viitataan myös nimillä Clark 'Slappy' Jackson, Clarque Johnson ja J. Clark Johnson.


title: Nirhiäiset

text: Nirhiäiset (Thyrididae) on pieni perhosheimo ja nirhiäismäisten yläheimon (Thyrididoidea) ainoa heimo. Siihen kuuluu 93 suvussa 930 perhoslajia. Suomessa heimon lajeja ei esiinny, ja muualla Euroopassakin tavataan vain yhtä lajia, nirhiäistä ("Thyris fenestrella").


title: Nirhiäiset

text: Sekä aikuiset perhoset että toukat muistuttavat pääpiirteissään koisaperhosia, mutta ryhmillä ei ole lainkaan sellaisia rakenteellisia piirteitä, jotka liittäisivät ne yhteen. Yläheimon perhosia tavataan pääasiassa trooppisten ja subtrooppisten alueiden metsissä. Siivet ovat lyhyet ja yleensä pituuteen nähden kapeat ja reunastaan mutkittelevat. Siipien kuviointi on samanlainen etu- ja takasiivissä, ja siivet ovat kirjavat: suojaväriset, metallinkiiltoiset tai räikeän varoitusväriset, ja usein siivissä on vaaleita, läpikuultavia laikkuja. Muutamaa lajia lukuun ottamatta pistesilmät puuttuvat. Monet lajit lentävät päivällä. Ruumis on tukeva, ja heimon lajeilla on niille ominainen lepoasento, jossa siivet ja keskimmäinen raajapari on levitetty sivuille.


title: Nirhiäiset

text: Toukat viettävät piilottelevaa elämää, ja ne syövät ravintonsa kääröksi rullaamansa lehden sisällä.


title: Dred Scott vastaan Sandford

text: Dred Scott vastaan Sandford ( tai "Dred Scott Decision") oli Yhdysvaltain korkeimman oikeuden päätös vuodelta 1857. Päätöksen mukaan Afrikasta Yhdysvaltoihin tuoduilla mustilla tai heidän jälkeläisillään ei ollut perustuslaillisia oikeuksia tai Yhdysvaltain kansalaisuutta. Samalla oikeus tuomitsi Missourin kompromissin, jossa liittovaltio kielsi uusien orjaosavaltioiden hyväksymisen 36°30' leveyspiirin pohjoispuolella, perustuslain vastaiseksi. Tämä oli vasta toinen kerta Yhdysvaltain historiassa, kun korkein oikeus julisti Yhdysvaltain kongressin hyväksymän lain laittomaksi (ensimmäinen oli Marbury vastaan Madison). Korkein oikeus päätti tapauksesta 6. maaliskuuta 1857 äänin 7–2. Päätös kiihdytti maassa vellonutta kahtiajakoisuutta orjuuden suhteen ja vaikutti osaltaan Yhdysvaltain sisällissodan syttymiseen. Päätöstä pidetään korkeimman oikeuden huonoimpana päätöksenä ja yhtenä tärkeimmistä Yhdysvaltain perustuslakiin liittyvistä tapauksista.


title: Dred Scott vastaan Sandford

text: Dred Scott vastaan Sandford -päätöstä käytettiin ennakkotapauksena 1860–luvun loppupuolelle asti, jolloin perustuslain 13. ja 14. lisäys hyväksyttiin. 13. lisäyksessä kiellettiin orjuus kaikkialla Yhdysvalloissa, ja 14. lisäyksessä myös kaikille tummaihoisille taattiin Yhdysvaltain kansalaisuus ja tämän seurauksena myös kaikille kansalaisille kuuluvat perustuslailliset oikeudet.


title: Dred Scott vastaan Sandford

text: Dred Scott oli Virginian osavaltiossa syntynyt orja, jonka armeijalääkäri John Emerson osti Saint Louisin kaupungissa Missourissa. He muuttivat armeijan mukana ja asuivat muun muassa Wisconsinin territoriossa, jossa orjuus oli laitonta. Siellä Scott meni naimisiin Harriet Robinsonin kanssa, ja tämän omistajuus siirtyi Emersonille. Emersonin kuoltua vuonna 1843 Scottien omistus siirtyi hänen leskelleen, Irene Emersonille, joka asui heidän kanssaan jälleen Missourissa.


title: Dred Scott vastaan Sandford

text: 6. heinäkuuta 1846 Dred ja Harriet Scott nostivat syytteen vapaudestaan Irene Emersonia vastaan. Osavaltion aikaisemmissa oikeustapauksissa oli päätetty, että jos orja oli asunut välillä vapaassa osavaltiossa ja palasi sitten Missouriin, hänellä oli oikeus vapauteen. Periaatteena oli, ”kerran vapaa, aina vapaa”. Ensimmäinen oikeudenkäynti kuitenkin raukesi (engl. "mistrial"). Kun uutta oikeudenkäyntiä odotettiin, Irene Emerson meni uusi naimisiin ja muutti muualle, ja hänen veljensä John F. A. Sanford jäi hoitamaan asioita Missouriin. Dred Scottin palkat jäädytettiin odottamaan päätöstä siitä, onko hän vapaa vai orja. Vuonna 1850 pidetty uusi oikeudenkäynti vapautti Scottin orjuudesta, mutta siskonsa puolesta toiminut Sanford vei tapauksen Missourin korkeimpaan oikeuteen. Korkein oikeus kumosi alemman oikeuden päätöksen sekä useita aikaisempia päätöksiä ja korvasi ”kerran vapaa, aina vapaa” -periaatteen orjuutta kannattavalla retoriikalla.


title: Dred Scott vastaan Sandford

text: Scottin lakimiehet nostivat haasteen Sanfordia vastaan liittovaltion oikeudessa. (Sanfordin nimi kirjoitettiin väärin oikeusasiakirjoissa.) Sanfordin lakimiehet taas nostivat esille kysymyksen siitä, voiko tummaihoinen henkilö olla Yhdysvaltain kansalainen. He myös argumentoivat, että orjat olivat perustuslain suojelemaa yksityisomaisuutta, eikä kongressilla siten ollut ollut oikeutta kieltää orjuutta territorioissa. Näin ollen Missourin kompromissi ei olisi lainvoimainen, eikä Scott olisi koskaan edes ollut vapaa.


title: Dred Scott vastaan Sandford

text: Tapaus eteni korkeimpaan oikeuteen, joka aikoi aluksi päättää tapauksen suoraan osavaltion korkeimman oikeuden hyväksi, jolloin sen ei olisi tarvinnut ottaa sen enempää kantaa kiistanalaiseen orjuuskysymykseen. Se kuitenkin muutti mielensä ja 6. maaliskuuta 1857 se totesi äänin 7-2 Scottin olevan yhä orja. Oikeus perusteli kantaansa usealla tavalla. Yksi perusteista oli se, että tummaihoiset olivat osavaltioiden kansalaisia, mutta eivät Yhdysvaltojen, joten Scott ei edes voinut nostaa syytettä liitovaltion tasolla. Oikeus myös julisti, että kongressilla ei ollut perustuslaillista oikeutta kieltää orjuutta, ja lisäksi jos orja muutti vapaaehtoisesti toiseen osavaltioon, tuon osavaltion lait päättivät hänen orjuudestaan.


title: Dred Scott vastaan Sandford

text: Päätös syvensi maassa olevaa jakoa orjuuden vastustajien ja kannattajien välillä, ja tuomioistuimen arvovalta kärsi kiistanalaisen päätöksen vuoksi. Orjuuden vastustajat hyökkäsivät oikeuden päätöstä vastaan: heidän pelkonaan oli, että seuraavaksi orjuus laillistettaisiin koko maassa. Asiantuntijoiden joukossa päätöstä pidetään tuomioistuimen historian huonoimpana. Päätös kumottin sisällissodan jälkeen 1860-luvun loppupuolella, kun perustuslain 13. lisäys lopetti orjuuden ja 14. lisäys määräsi, että jokainen Yhdysvalloissa syntynyt henkilö on Yhdysvaltain kansalainen.


title: Dred Scott vastaan Sandford

text: Dred Scott kuoli vuonna 1858, eli jo ennen sisällissotaa.


title: Anthony Gogo Nwedo

text: Anthony Gogo Nwedo (1912 – 12. helmikuuta 2000) oli nigerialainen roomalaiskatolinen piispa. Hänet vihittiin spiritaanien papiksi 29. heinäkuuta 1945 ja nimitettiin Umuahian hiippakunnan johtoon 19. helmikuuta 1959. Piispaksi vihkiminen seurasi 17. toukokuuta. Pääkonsekraattorina toimi Charles Heerey, jota avustivat Joseph Brendan Whelan ja John of the Cross Anyogu.


title: Anthony Gogo Nwedo

text: Nwedo osallistui Vatikaanin toiseen kirkolliskokoukseen. Hän jäi eläkkeelle 2. huhtikuuta 1990.


title: Kronan (nuuska)

text: Kronan on Swedish Matchin nuuskamerkki, joka saavutti nopeasti suosiota tultuaan markkinoille vuonna 2005. Kronania myydään kolmessa muodossa: alkuperäisenä ja valkoisena annos- eli pussinuuskana sekä irtonuuskana. Alkuperäisen annosnuuskan nikotiiniosuus on 0,85 %, valkoisen annosnuuskan 0,8 % ja irtonuuskan 0,75 %.


title: Apocalyptic Love

text: Apocalyptic Love on vuonna 2012 julkaistu kuuluisan kitaristin Slashin (Guns N’ Roses, Velvet Revolver, Slash’s Snakepit) toinen sooloalbumi. Slash teki levyn yhteistyössä Myles Kennedyn ja The Conspiratorsin kanssa.


title: Apocalyptic Love

text: Albumi debytoi Suomen virallisen listan sijalla 3. Se pysyi listalla yhteensä viisi viikkoa.


title: Apocalyptic Love

text: Kaikki kappaleet ovat kirjoittaneet Slash ja Myles Kennedy ellei toisin mainita.


title: Mickey MacKay

text: Duncan McMillan "Mickey" MacKay (25. toukokuuta 1894 – 30. toukokuuta 1940) oli kanadalainen ammattilaisjääkiekkoilija. Hyökkääjänä vaikuttanut MacKay pelasi Pacific Coast Hockey Associationissa (PCHL) ja Western Canada Hockey Leaguessa (WCHL) edustaen Vancouver Millionairesia (myöhempi Maroons). Hän siirtyi National Hockey Leagueen (NHL) kun länsiranikon ammattikiekko oli ajettu alas ja pelasi uransa loppuun Chicago Black Hawksissa, Pittsburgh Piratesissa ja Boston Bruinsissa.


title: Mickey MacKay

text: Lester Patrick kutsui synnynnäistä maalintekijä MacKayta parhaaksi coast league -sarjassa pelanneeksi keskushyökkääjäksi.


title: Oldřich Lipský

text: Oldřich Lipský (4. heinäkuuta 1924 Pelhřimov, Tšekkoslovakia – 19. lokakuuta 1986 Praha, Tšekkoslovakia) oli tšekkiläinen elokuvaohjaaja ja käsikirjoittaja. Toisen maailmansodan jälkeen Lipský siirtyi kotikaupungistaan Prahaan opiskelemaan lakia ja filosofiaa. Pian hän kuitenkin jätti opinnot ja vaihtoi teatteri- ja elokuva-alalle. Ensimmäinen kokonaan oma ohjaustyö valmistui vuonna 1955. Ura jatkui aina äkilliseen kuolemaan saakka.


title: Oldřich Lipský

text: Lipskýn lajiksi valikoitui komedia ja satiiri. Hänen tunnetuimmat työnsä syntyivät 1960–1970-luvuilla. Elokuvassa "Limonadi Joe" ("Limonádový Joe", 1964) hän parodioi westernejä. Elokuvat "Muz z prvního století" (1962) sekä "Zabil jsem Einsteina, panove" (1970) ovat puolestaan puhdasta scifikomediaa. Scifi-teema toistui useissa myöhemmissäkin töissä. Vuonna 1967 valmistunut "Onnellinen loppu" ("Stastny konec", 1967) on sen sijaan kokeellisempi komedia, sillä koko tarina kerrotaan lopusta alkuun.


title: Kiinantuonensiipi

text: Kiinantuonensiipi ("Bhutanitis thaidina") on Kiinan lounaisosissa tavattava harvinainen päiväperhonen. Se kuuluu CITES-sopimuksen II liitteen lajeihin, muttei kuitenkaan ole IUCN-luokitukseltaan uhanalainen.


title: Kiinantuonensiipi

text: Jonkin aikaa omina lajeinaan pidetyt "Bhutanitis yulongensis" (vuorituonensiipi) ja "Bhutanitis nigrilima" (kulotuonensiipi) on nyttemmin yhdistetty kiinantuonensiiven alalajeiksi.


title: Kiinantuonensiipi

text: Muiden suvun lajien tapaan kiinantuonensiipi on yleissävyltään mustanruskea perhonen. Etusiivet ovat leveät, tummanruskeat ja niiden poikki kulkee rivi kellertäviä poikkiviiruja. Takasiivet ovat tyvestä kapeat ja ulospäin levenevät. Siiven tyviosa on etusiiven tapainen, mutta kärkiosassa on kapea ja melko tasalevyinen oranssinpunainen alue, joka rajoittuu mustaan diskaalijuovaan. Juovan alueella on kolme vaaleansinistä silmätäplää ja siiven reunassa neljä pientä oranssia kuunsirpin muotoista täplää. Takasiiven kärjessä on kolme pitkää kannusta, joista ensimmäinen on pisin ja levenee kärkeä kohti selvästi lusikkamaiseksi. Siipiväli on 8,0–8,2 mm.


title: Kiinantuonensiipi

text: Lajin levinneisyyttä ei tunneta tarkoin. Se on ilmeisesti melko laaja, mutta rajoittunee kokonaan Kiinaan. Lajia on tavattu paikoitellen Yunnanista, Sichuanista, Shaanxista sekä Tiibetistä.


title: Kiinantuonensiipi

text: Lajin elintapoja ei tunneta. Se lienee paikoittainen ja useimmiten yksilöitä on kerrottu löydetyn vaikeapääsyisiltä alueilta. Kaupan olleista yksilöistä ei ole yleensä ollut saatavilla riittävän tarkkoja löytöpaikkatietoja.


title: Kiinantuonensiipi

text: Perhosia tiedetään pyydystetyn kansainvälisille markkinoille keräilijöiden tarpeisiin.


title: Kiinantuonensiipi

text: Toukka elää luultavasti piippuköynnöksillä ("Aristolochia").


title: FS Duquesne

text: FS Duquesne on ollut kahdeksan Ranskan laivaston aluksen nimenä.


title: Ida Aalberg -palkinto

text: Ida Aalberg -palkinto on Ida Aalberg -säätiön vuodesta 1977 joka toinen vuosi jakama näyttelijäpalkinto.


title: Ida Aalberg -palkinto

text: Palkinto on ollut ainoa suomalaiselle teatterinäyttelijälle myönnettävä palkinto. Se myönnetään ansioituneelle suomalaiselle näyttelijälle. Palkinnon suuruus on nykyisin . Vuonna 2001 palkkio oli .


title: Ida Aalberg -palkinto

text: Lähde:


title: Astrid Joutseno

text: Astrid Helena Joutseno (vuoteen 1906 Jönsson, 1. heinäkuuta 1899 Turku – 29. heinäkuuta 1962 Turku) oli suomalainen pianisti.


title: Astrid Joutseno

text: Astrid Joutseno syntyi vakuutusvirkailija Johan Enfrid Jönssonin ja Emma Josefina Lundénin perheeseen. Joutsenon musikaaliseen sukuun kuului myös Astrid Joutsenon veli Ernst Joutseno, jonka vanhin tytär Lea Joutseno tuli kuuluisaksi 1940-luvun elokuvakomediennena. Astrid Joutseno suoritti tyttökoulun jälkeen piano-opintoja. Hän teki myös opintomatkoja kotimaansa ulkopuolelle: Berliiniin vuosina 1922–1923 ja Pariisiin 1927–1932. Joutseno toimi säestäjänä Suomessa ja teki useita kiertueita muualle Eurooppaan ja Pohjois-Amerikkaan. Hän perusti oman pianokoulun Turkuun 1934.


title: Astrid Joutseno

text: Joutsenolla on oma nimikkorahasto, Astrid Joutsenon rahasto. Se perustuu Astrid Joutsenon säätiön lahjoitukseen vuodelta 1969. Säätiö perustettiin viulutaiteilija Kerttu Wanteen testamenttilahjoituksen varoin vuonna 1964 ja lakkautettiin 1969. Joutseno oli Wanteen säestäjä ja elämänkumppani. He elivät vuosikymmeniä taiteilijatalossa joka vielä on kukkulalla Tiilentekijänkadun ja Mestarikadun kulmassa Turussa.


title: Hayley Atwell

text: Hayley Elizabeth Atwell (s. 5. huhtikuuta 1982 Lontoo, Englanti) on englantilais-yhdysvaltalainen näyttelijä. Hän on näytellyt muun muassa elokuvissa "Cassandra’s Dream" (2007) ja "Herttuatar" (2008) sekä television minisarjassa "Taivaan pilarit" (2010), josta hän sai Golden Globe -ehdokkuuden. Atwell tunnetaan myös roolistaan Peggy Carterina Marvel Cinematic Universen elokuvissa sekä televisiosarjassa "Agent Carter".


title: Hayley Atwell

text: Atwellin äiti on englantilainen, ja hänen intiaanisukuinen isänsä on kotoisin Missourista, Yhdysvalloista. Vanhemmat erosivat Hayleyn ollessa kaksivuotias. Hän jäi asumaan äitinsä kanssa Lontooseen pitäen silti yhteyttä myös isäänsä.


title: Hayley Atwell

text: Atwell alkoi näytellä teatterissa jo lapsena. Vuonna 2005 hän valmistui lontoolaisesta Guildhall School of Music and Dramasta näyttelemisen linjalta. Hän aloitti näyttelijänuransa BBC:n televisioelokuvissa vuonna 2005 ja 2006, ja hänen ensimmäinen merkittävä roolinsa oli televisiosarjassa "Luvaton leikki" (2006). Seuraavana vuonna hän teki ensimmäiset elokuvaroolinsa elokuvissa "How About You" (2007) ja Woody Allenin "Cassandra’s Dream" (2007).


title: Hayley Atwell

text: Atwell esitti Peggy Carteria ensimmäisen kerran vuoden 2011 elokuvassa "", jonka jälkeen hän esiintyi Carterina pienissä osissa myös elokuvissa "", "" ja "Ant-Man" sekä televisiosarjassa "S.H.I.E.L.D. Agentit." Vuosina 2015–2016 Atwell esiintyi pääosassa hahmosta kertovassa televisiosarjassa "Agent Carter".


title: Hayley Atwell

text: Helmikuussa 2016 ABC kiinnitti Atwellin uuden draamasarjan "Conviction" pääosaan. Syksyllä 2016 esitetty sarja ei kuitenkaan saanut jatkoa 13 jakson jälkeen.


title: Hayley Atwell

text: Atwell on jatkanut näyttelemistä elokuvien ja television lisäksi myös teatterissa.


title: Mike Gillis

text: Michael David ”Mike” Gillis (s. 1. joulukuuta 1958 Sudbury, Ontario) on kanadalainen jääkiekkovaikuttaja ja entinen pelaaja. Hän on toiminut vuodesta 2008 NHL-seura Vancouver Canucksin toimitusjohtajana.


title: Mike Gillis

text: Colorado Rockies varasi hyökkääjänä pelanneen Gillisin viidennellä vuorolla ensimmäisellä kierroksella. Hän aloitti NHL:ssä kaudella 1978–1979 ja pelasi Rockiesissa vajaan kolmen kauden ajan, helmikuuhun 1981 asti. Hän siirtyi tuolloin Boston Bruinsiin pelaajakaupassa, jossa Rockies sai vaihdossa Bob Millerin. Hänen viimeiseksi kaudekseen pelaajana jäi kausi 1983–1984. Hän pelasi kuuden NHL-kauden aikana yhteensä 246 runkosarja- ja 27 pudotuspeliottelua. Tehopisteitä hän teki runkosarjassa yhteensä 76, 33 maalia ja 43 syöttöpistettä, ja pudotuspeleissä seitsemän, kaksi maalia ja viisi syöttöpistettä. Paitsi NHL:ssä, hän pelasi ammattilaisurallaan myös AHL:n Philadelphia Firebirdsissä, Baltimore Skipjacksissä ja Hershey Bearsissa sekä CHL:n Fort Worth Texansissa.


title: Mike Gillis

text: Gillis kouluttautui pelaajauransa jälkeen lakimieheksi ja alkoi 1990-luvulla työskennellä jääkiekkoilijoiden pelaaja-agenttina. Hänen tunnetuimpia asiakkaitaan olivat muun muassa Tony Amonte, Pavel Bure, Bobby Holík, Markus Näslund ja Mike Richter. Hän jatkoi pelaaja-agenttina vuoteen 2008 asti, jolloin hänet nimitettiin NHL-seura Vancouver Canucksin toimitusjohtajaksi. Vuonna 2011, Canucksin voitettua ensimmäistä kertaa historiassaan runkosarjavoittajalle annettavan Presidents’ Trophyn, hänet palkittiin NHL General Manager of the Year Awardilla.


title: Victor Ponta

text: Victor-Viorel Ponta (s. 20. syyskuuta 1972 Bukarest, Romania) on romanialainen poliitikko ja sosialidemokraattisen puolueen (PSD) puheenjohtaja sekä Romanian pääministeri vuosina 2012–2015.


title: Victor Ponta

text: Pontan vuonna 2003 Bukarestin yliopistossa hyväksyttyä väitöskirjaa epäillään plagiaatiksi. Väitöskirjan aiheena on kansainvälisen rikostuomioistuimen toiminta. Sen pohjalta on ilmestynyt kansainvälistä oikeutta koskeva teos, jonka toisena tekijänä on Pontan oppilas Danela Coman. Tiedelehti "Naturen" mukaan Pontan väitöskirjassa on yli puolet lainausta muiden kirjoittajien teksteistä. Ponta luopui tohtorintittelistään 2014.


title: Victor Ponta

text: 5. kesäkuuta 2015 Romanian korruptionvastainen virasto ilmoitti tutkivansa Pontaa väärennöksestä, rahanpesusta, eturistiriidasta ja veronkierrosta.


title: Victor Ponta

text: Ponta ilmoitti hallituksensa eroavan 4. marraskuuta 2015. Edellisenä viikonloppuna Bukarestissa oli sattunut Colectiv-yökerhossa tulipalo, jossa kuoli 44 henkeä. Seuraavalla viikolla pääkaupungissa kokoontui kymmenien tuhansien mielenosoitus, joka vaati pääministerin, sisäministeri Gabriel Oprean ja paikallisten viranomaisten eroa onnettomuuden takia.


title: The Tai Chi Master

text: Tai Chi Master (, tunnetaan myös nimellä Twin Warriors) on vuonna 1993 ensi-iltansa saanut taisteluelokuva. Sen pääosia esittävät Jet Li, Michelle Yeoh, Chin Siu Ho, Fennie Yuen, Cheung Yan Yuen, Shun Lau, Hai Yu, Kam Kong Chow, Jian-kui Sun ja Wing-chung Ho. Elokuvan on ohjannut Yuen Woo-ping. Elokuva sai jatko-osan "Tai Chi Boxer" vuonna 1996.


title: Horacio Coppola

text: Horacio Coppola (31. heinäkuuta 1906 Buenos Aires, Argentiina – 18. kesäkuuta 2012) oli argentiinalainen valokuvaaja ja elokuvaohjaaja. Hänen puolisonsa oli saksalainen valokuvaaja Grete Stern. Hän kuvasi valokuvat, jotka ilmestyivät Jorge Luis Borgesin teoksen "The Biography of Evaristo Carriego" (1930) ensimmäisessä painoksessa.


title: Shane Dobbin

text: Shane Dobbin (s. 22. tammikuuta 1980 Palmerston North) on uusiseelantilainen pikaluistelija.


title: Shane Dobbin

text: Dobbin sijoittui matkakohtaisissa MM-kilpailuissa Richmondissa 2009 14:nneksi 10 000 metrillä, Inzellissä 2011 viidenneksi 10 000 metrillä ja kahdeksanneksi 5 000 metrillä, Heerenveenissä 2012 kahdeksanneksi 10 000 metrillä ja 11:nneksi 5 000 metrillä sekä Sotšissa 2013 kuudenneksi 10 000 metrillä ja kymmenenneksi 5 000 metrillä. Gangwonissa 2017 hän kuului joukkuetakaa-ajossa hopeaa saaneeseen Uuden-Seelannin joukkueeseen. Yleisluistelun MM-kilpailuissa hän on ollut kahdestoista Heerenveenissä 2010 ja yhdeksäs Calgaryssa 2011. Vancouverin olympialaisissa 2010 hän sijoittui 5 000 metrillä 17:nneksi. Sotšissa 2014 hän oli 10 000 metrillä seitsemäs ja 5 000 metrillä neljästoista.


title: Shane Dobbin

text: Dobbin on sijoittunut maailmancupin kokonaispisteissä yhteislähtöcupissa 12:nneksi kaudella 2011–2012 sekä 5 000 ja 10 000 metrin yhdistetyssä cupissa 13:nneksi 2010–2011 ja 15:nneksi 2009–2010 ja 2011–2012. Maailmancupin osakilpailussa hän on ollut parhaimmillaan seitsemäs 5 000 metrillä 2011, yhteislähtökilpailussa 2012 ja 10 000 metrillä 2013. Yleisluistelun Pohjois-Amerikan ja Oseanian karsintakilpailussa hän on sijoittunut toiseksi 2012 ja neljänneksi 2011.


title: Ferreira

text: Ferreira voi tarkoittaa seuraavia:


title: Juhlalevy – Pure mua

text: Juhlalevy – Pure mua on suomalaisen Meiju Suvaksen kokoelma-albumi vuodelta 2010.


title: Ahvola

text: Ahvola oli luovutetun Karjalan alueella Jääsken eteläosassa sijainnut kylä. Se sijaitsi Viipurista Imatralle johtavan maantien varrella lähellä Viipurin maalaiskunnan ja Antrean rajoja. Kylän eteläpuolelta ristesi maantie Hannilan rautatieasemalle, jonne Ahvolasta oli matkaa noin neljä kilometriä.


title: Ahvola

text: Ahvolan naapurikyliä olivat Kamajauhola, Oravala ja nykyään nimellä "Mihailovka" (ven. Михайловка) tunnettu Seitsola. Sen mukaan on nimetty myös lähistöllä sijaitseva Ahvolanjärvi, jonka nykyinen nimi on "Mihailovskoje ozero". Ahvolassa toimi aikoinaan muun muassa sekatavarakauppa ja kansakoulu, mutta toisen maailmansodan jälkeen kylä hävitettiin ja sen viljelysmaista tuli osa Seitsolaan perustettua Mihailovkan kolhoosia.


title: Ahvola

text: Nykyään Ahvola tunnetaan Suomen sisällissodan aikana käydystä Ahvolan taistelusta. Paikalla on edelleen nähtävissä jäänteitä erilaisista puolustusvarustuksista, kuten juoksuhaudoista ja konekivääripesäkkeistä. Vuonna 2007 Ahvolan taistelukentillä tehtiin arkeologista kartoitusta. Everstiluutnantti Paavo Susitaival on kirjoittanut taisteluista vuonna 1937 julkaistussa muistelmateoksessaan "Ahvola".


title: De Westereen

text:
De Westereen (Zwaagwesteinde) on taajama Friisinmaan provinssissa, Alankomaissa.
Taajama sijaitsee Dantumadielin kunnassa.


title: De Westereen

text: Vuoteen 2009 saakka kunnasta käytettiin sen virallista hollaninkielistä nimeä Zwaagwesteinde. Vuonna 2009 virallinen nimi korvattiin friisinkielisellä nimellä De Westereen.


title: Jaakko Iisalo

text: Jaakko Iisalo on suomalainen videopelisuunnittelija ja ohjelmoija. Hän on luonut "Angry Birds" -videopelin ja työskentelee Roviolla.


title: Turbinnoje

text: Turbinnoje () on maalaiskunta Novgorodin alueen Okulovkan piirissä Venäjällä. Sen keskuskylä Melnitsa sijaitsee Valdain ylängöllä 20 kilometriä Okulovkasta etelään. Kunnassa on 579 asukasta (vuonna 2011).


title: Turbinnoje

text: Turbinnojen kunnan pinta-ala on 337,15 neliökilometriä. Se rajoittuu pohjoisessa Okulovkan piirin Berjozovikin, koillisessa Okulovkan sekä idässä ja etelässä Uglovkan kuntaan, lounaassa Valdain ja lännessä Kresttsyn piireihin. Pinta-alasta 50,0 % on metsää, 32,0 % teollisuus-, sotilas- tai muuta erikoisaluetta, 11,6 % maatalousmaata ja 4,6 % vesistöjä. Osa kunnasta kuuluu Valdain kansallispuistoon. Seudulla on lukuisia järviä ja jokia.


title: Turbinnoje

text: Kuntaan kuuluu 23 kylää: Avdejevo, Borovno, Borozdy, Gornešno, Goruška, Gory, Kottšino, Krivtsovo, Melnitsa, Orehovno-1, Orehovno-2, Osipovo-1, Osipovo-2, Perekop, Perestovo, Perevoz, Potšep, Puzyrjovo, Skovorodka, Tuhili, Vargusovo, Zagubje ja Žilintsy. Niistä suurimmat ovat 133 asukkaan Puzyrjovo ja sadan asukkaan Melnitsa. Neljässä kylässä ei ole lainkaan vakituista asutusta.


title: Turbinnoje

text: Kylistä on linja-autoyhteys Okulovkaan. Tärkeimmät elinkeinot ovat maa- ja metsätalous (46,2 %), koulutus (21,5 %) ja muut julkiset palvelut (16,9 %). Kunnassa toimii kaksi maatalousyritystä. Työvoimasta 67 % työskentelee kunnan ulkopuolella.


title: Turbinnoje

text: Palveluihin kuuluvat Borovnon peruskoulu, Melnitsan, Puzyrjovon, Goryn ja Perestovon kulttuuritalot sekä Melnitsan ja Pyzyrjovon kirjastot, ensiapuasemat ja postit. Gornešnossa, Puzyrjovossa, Melnitsassa ja Goryssa on osuuskaupat ja Melnitsassa myös yksityinen kauppaliike.


title: Turbinnoje

text: Nähtävyyksiä ovat muinaiset asuin- ja hautapaikat, Gornešnon ja Goryn kartanoalueet, Borovnon kirkko ja 1920-luvulla rakennettu vesivoimalaitos. Melnitsassa on lomakylä.


title: Turbinnoje

text: Seudulla on ollut 1600-luvulla muodostunutta karjalaisasutusta. Skovorodkan kylässä asui valdainkarjalaisia vielä 1900-luvun alussa.


title: Brugia malayi

text: Brugia malayi on ihmis- ja eläinloinen, jonka vektoreina toimivat hyttyset. Loinen aiheuttaa ihmisten lisäksi filariaa ainakin apinoilla ja kissoilla. "Brugia malayi" yksi kolmesta rihmamadosta, joka aiheuttaa ihmisessä elefanttitautia eli elefantiaasia, mutta se ei ole taudinaiheuttajana niin yleinen kuin "Wuchereria bancrofti" . "Brugia malayi" aiheuttaa elefantiaasia trooppisilla ja subtrooppisilla alueilla lähinnä Kaukoidässä. Tauti on invalidisoiva, eikä siihen ole rokotetta.


title: Ahtiala (Jääski)

text: Ahtiala murteellisesti "Ahteela" oli kylä Vuoksen rannalla Jääsken pitäjän kaakkoisosassa. Vuoksi on kylän kohdalla noin kilometrin levyinen. Naapurikyliä olivat mm. Kiljolanmaa ja Kärkkäälä, Vuoksen vastakkaisella rannalla sijaitsi Kärenniemi. Ahtialan kylän läpi kulki Imatra–Antrea-rata, ja lähin rautatieliikennepaikka oli Kalalammin pysäkki, vain noin kilometrin päässä kylästä. Kylän läpi kulki myös Jääskestä Antreaan johtava maantie. Kylän asutus sijoittui keskeisen Konkelonmäen ympäristöön sekä Jääski-Antrea -tien varsille. Kylän koillisosa rajoittui suurehkoon Kalalammensuohon.


title: Ahtiala (Jääski)

text: Ahtialan kylässä sijaitsi Kissamäen kivilouhos, jonka aktiivisinta toiminta-aikaa oli 1910-luku. Louhokselta oli aikanaan kulkenut Kalalammen pysäkille myös väliaikainen kuljetusrata.


title: Brugia timori

text: Brugia timori on ihmis- ja eläinloinen, jonka tunnistettiin vasta vuonna 1977, ja sen päävektorina toimii "Anopheles barbirostris" -hyttynen. "Brugia timori" yksi kolmesta rihmamadosta, joka aiheuttaa ihmisessä elefanttitautia eli elefantiaasia, mutta se ei ole taudinaiheuttajana niin yleinen kuin "Wuchereria bancrofti" . "Brugia timoria" on löydetty toistaiseksi vain Indonesian Pieniltä Sundasaarilta. Tauti on invalidisoiva, eikä siihen rokotetta.


title: OS X Mountain Lion

text: OS X Mountain Lion (versio 10.8) on Applen Macintosh-tietokoneiden yhdeksäs OS X -käyttöjärjestelmäversio (aikaisemmin Mac OS X), joka toi muun muassa joitakin Applen iOS-käyttöjärjestelmän ominaisuuksia Macintosh-tietokoneisiin. Mountain Lion julkaistiin 25. heinäkuuta 2012. Mountain Lionin edeltäjä oli Mac OS X Lion ja sen seuraaja 22. lokakuuta 2013 julkaistu OS X Mavericks.


title: New! Improved! Blue Cheer

text: New! Improved! Blue Cheer on yhdysvaltalaisen Blue Cheer -yhtyeen vuonna 1969 julkaistu albumi.


title: Eevala

text: Eevala oli kylä Jääsken pitäjän eteläosassa. Naapurikyliä olivat kylän kaakkoispuolella sijaitseva Lottola, ja lounaispuolella sijaitseva Ihalempiälä. Kylä sijaitsi Jääskestä Viipuriin johtavan tien varrella. Tie kulki Eevalan kylän kohdalla pohjois-etelä -suunnassa. Kärenniemen kylä oli Eevalan naapurikylä pohjoisessa, mutta suurehko Komentokankaan metsäalue erotti kylät toisistaan. Eevalan kylän itäosat rajautuivat Antrean pitäjän Paakkarilan kylään. Kylän asutus ja pellot olivat keskittyneet suureksi osaksi Eevalanjärven ympärille, joka oli noin 200 m leveä ja 1 km pitkä. Huomattava viljelysalue oli myös Eevansuon alue, joka sijaitsi kyläkeskuksesta hieman erillään. Eevalanjärven vedet laskivat pientä puroa myöten etelään, jossa ne yhtyivät Kavantjärveen laskevaan Vehkeenojaan. Eevalan kylä kuului Lottolan koulupiiriin yhdessä Ihalempiälän kanssa.


title: Einola (Jääski)

text: Einola oli kylä Jääsken luoteisosassa, melko lähellä nykyistä rajaa. Naapurikyliä olivat idässä Seppälä, länsipuolella Lokkarila ja etelässä Kemppilän suurempi kylä. Pohjoisessa kylä rajautui Kuurmanjokeen, jonka leventymänä olevan Verhiönselän kohdalla Einola sijaitsi. Kylän halki kulkivat tiet Kemppilään, Kärenniemeen ja Kuurmanpohjaan. Einolaan kuului vain yksi, samanniminen kantatila.


title: Petrus Ahonen

text: Petrus Ahonen (s. Joensuu) on suomalainen ylistysmusiikko ja Lahden vapaaseurakunnan nuorisopastori.


title: Petrus Ahonen

text: Ahosen kappaleet ovat pääasiassa pop-rockia ja niitä lauletaan muun muassa seurakuntien tilaisuuksissa.


title: Petrus Ahonen

text: Valtaa minut taas ja Armo-levyjen kustantajana on ollut Päivä Osakeyhtiö.


title: Lahnaslammen kaivos

text: Lahnaslammen kaivos sijaitsi Sotkamossa Nuasjärven eteläpuolella ja sen omistaa Mondo Minerals Oy. Kaivos tuotti talkkimalmia joka rikastettiin kaivoksen yhteydessä olevassa rikastamossa. Päätuotteena oli talkkirikaste ja lisäksi sivutuotteena tuli nikkelirikastetta sekä magnesiittipitoista rikastushiekkaa. Talkki käytettiin etupäässä paino- ja hienopaperien täyteaineena.


title: Lahnaslammen kaivos

text: Lahnaslammen talkkimagnesiittiesiintymä löytyi 1940-luvun lopulla. Suomen Malmi aloitti paikalla syväkairaukset 1956 ja koerikastuksen 1957. Ensimmäiset koe-erät Lahnaslammella tuotettua talkkia toimitettiin 1961 Kajaanin paperitehtaalle sekä Yhtyneiden Paperitehtaiden Jämsänkosken ja Simpeleen tehtaille. Lahnaslammelle rakennettiin koerikastamo ja vuonna 1967 tehtiin päätös talkintuotannon aloittamisesta. Malmin louhinta alkoi marraskuussa 1968 ja rikastamo käynnistyi helmikuussa 1969. Talkin käyttö kasvoi voimakkaasti 1970-luvulla jolloin siitä tuli paperin pääasiallinen täyteaine Suomessa. 1980-luvulla talkin käyttö väheni kun sen tilalla alettiin käyttää liitua.


title: Lahnaslammen kaivos

text: Talkkimalmin louhinta päättyi Lahnaslammella lokakuussa 2010. Malmia louhittiin kaivoksen toiminta-aikana yhteensä lähes 18 miljoonaa tonnia ja siitä saatiin lähes 7 miljoonaa tonnia talkkia ja yli 100 000 tonnia nikkelirikastetta. 185 metriä syvä avolouhos tullaan täyttämään 25 vuoden aikana läheisen Punasuon kaivoksen sivukivellä ja prosessissa syntyvällä magnesiittihiekalla. Louhoksen paikalle muodostuu lopulta järvi kun ylin osa peittyy vedellä.


title: Haikola (Jääski)

text: Haikola oli kylä Jääsken pitäjän kirkonkylän välittömässä läheisyydessä, ja oikeastaan muodosti huomattavan osan kirkonkylän alueesta. Kylän alueelle sijoittuivat mm. kirkonkylän silta, kirkko ja suojeluskuntatalo. Lounaassa kylä rajoittui Vuokseen, lännessä ja luoteessa Kostialaan, idässä ja kaakossa Niemen kylään ja koillisessa Jääskijärveen. Jääskijärven laskujoki, Littulanjoki, joka laski muutaman kilometrin päässä Vuokseen Hyppölänjoen nimisenä, kulki kylän poikki. Kylän poikki kulkivat myös Antreasta Imatralle johtava tie sekä Imatra–Antrea-rata. Jääsken rautatieasema oli kylän välittömässä läheisyydessä. Kylästä oli hyvät yhteydet myös Vuoksen vastarannalle mm. Littulan, Vetelälän ja Tollolan kylien suuntiin. Kylässä oli tiheä asutuskeskittymä Imatralle johtavan tien varressa, lähellä Kostialan kylän rajaa.


title: Haikola (Jääski)

text: Haikolan kylän muistoksi on nimetty Imatran kaupungin Meltolan kaupunginosassa sijaitseva Haikolankatu.


title: Ahtiala (täsmennyssivu)

text: Ahtiala voi tarkoittaa seuraavia:


title: Hallikkala

text: Hallikkala on kylä Imatran kaupungissa. Aiemmin se on kuulunut pääosin luovutetulle alueelle jääneeseen Jääsken pitäjään. Kylä sijaitsee nykyisen itärajan tuntumassa, melko lähellä Imatran taajama-aluetta. Hallikkala jäi Moskovan välirauhassa ja lopullisessa Pariisin rauhassa Suomen nykyisten rajojen sisäpuolelle. Se sijoittuu koillis-lounais -suuntaisena kapeahkona kiilana Räikkölän (kaakossa) ja Näträmälän (luoteessa) kylien väliin. Lounaissuunnassa kylä rajoittuu Salo-Issakkaan ja koillisessa Hallikkaanjokeen, joka muodostaa kylän kohdalla leveän järvimäisen altaan. Nykykartoissa kylästä muistuttaa kylän poikki kulkeva Hallikkalantie sekä edellä mainittu Hallikkaanjoki.


title: Hallikkala

text: Hallikkaanjoen rannalla sijaitsevat luonnonsuojelullisesti arvokkaat, suojellut Hallikkaan rantalehdot.


title: Hirsilampi

text: Hirsilampi, oik. Hirslampi, oli kylä Jääsken pitäjän koillisosan äärimmäisessä kärjessä. Kylän keskusta sijoittui Immalanjärven Varpaanlahden ja Hirslammen väliselle kannakselle. Naapurikyliä olivat Ruokolahden pitäjän Immalanjärven kylä lännen-luoteen suunnassa, pohjoisessa tuli vastaan Rautjärven Niskapietilän kylä, idän ja kaakon suunnassa sijaitsi Kirvun Tietävälän kylä ja lounaispuolella sijaitsi Jääsken Laitilan kylä.


title: Hirsilampi

text: Suhteellisen syrjäisestä sijainnistaan huolimatta Hirslammen kylässä oli paikallisesti tärkeiden teiden risteys: lounaasta, Jääsken suunnasta ja kaakosta, Kirvun suunnasta tulevat tiet yhtyivät Hirslammella pohjoisesta tulevaan tiehen, joka yhdisti nämä tiet Niskapietiläntiehen, vanhaan ja maakunnallisesti merkittävään tiehen. Matkamiehet lepuuttivatkin hevosiaan usein kylän taloissa.


title: Hirsilampi

text: Kylän itäpuolella sijaitsi neljän pitäjän rajapiste: Jääsken, Ruokolahden, Rautjärven ja Kirvun pitäjien rajat kohtasivat toisensa Hirslammella.


title: Hirsilampi

text: Pieni osa Hirslammen kylästä kuuluu edelleen Suomen alueeseen ja sijaitsee nykyisellä rajavyöhykkeellä Immalanjärven Varpaanlahden pohjukasta lounaaseen.


title: Hirsilampi

text: Hirslampi kuului Laitilan koulupiiriin. Kylän lapsia kävi aikanaan myös Kirvun Tietävälän kansakoulussa. Kylässä pidettiin kesäisin jumalanpalveluksia.


title: Timo Hirvonen (basisti)

text: Timo Hirvonen on KokoTeatterin varatoiminen teatterijohtaja. Hirvonen perusti Koko Jazz Clubin vuonna 2010 ja on isännöinyt sitä.


title: Timo Hirvonen (basisti)

text: Hirvonen aloitti tammikuussa 2012 varatoimisena teatterijohtajana KokoTeatterissa Anna Veijalaisen jäädessä äitiyslomalle. Hän järjestää toisen Jazz Klubi -isännän, Jussi Lehtosen, kanssa Koko Jazz Clubille esiintymään sekä kansainvälisiä että suomalaisia muusikoita. Lisäksi Hirvonen harjoittaa konsertti- ja opetustoimintaa Suomessa ja muualla Euroopassa.


title: Timo Hirvonen (basisti)

text: Hän kokosi vuonna 2009 nimikkoyhtyeensä, Timo Hirvonen Quartet, kiertueelle pitkin Suomea. Hän oli aiemmin samana vuonna ollut kiertueella myös the Mokners-yhtyeessä Severi Pyysalon ja Jussi Lehtosen kanssa. Kiertueen järjesti Suomen Jazzliitto. Hirvonen soittaa bassoa Severi Pyysalo & The Mokners -yhtyeen levyllä, joka julkaistiin 22. syyskuuta 2011. Hän on ollut kiertueella Kauko Röyhkän ja Severi Pyysalo trion kanssa trion basistina Suomessa vuonna 2011.


title: Timo Hirvonen (basisti)

text: Hirvonen on näytellyt jazz-musikaalissa The Professionals. Mukana näytelmässä olivat näyttelijä Henry Hanikka, joka myös vastasi ohjauksesta, sekä muusikot Jussi Lehtonen ja Severi Pyysalo. Näytelmä esitettiin KokoTeatterilla syksyllä 2011.


title: Anna Veijalainen

text: Anna Maaria Veijalainen (s. 13. tammikuuta 1973 Lohja) on KokoTeatterin johtaja.


title: Anna Veijalainen

text: Anna Veijalainen on koreografi, näyttelijä, käsikirjoittaja ja ohjaaja. Hän valmistui Teatterikorkeakoulusta koreografiksi vuonna 1997. Veijalainen on perustajajäsen KokoTeatterissa, joka avasi ovensa vuonna 1997. Hänen näytelmistään neljätoista tekstiä on päätynyt teatterilavalle asti, muun muassa "High Heels Society" (kirjoitettu yhdessä Sofi Oksasen ja Maija Kaunismaan kanssa), "Luksusmuijat" (kirjoitettu yhdessä Pinja Flinkin ja Sesa Lehdon kanssa) ja "Pudonneet". Veijalainen on myös kirjoittanut Liken kustantaman kirjan "Joukkokohtaus – KokoTeatteria 10 vuotta", joka on KokoTeatterin historiaa käsittelevä omaelämäkerrallinen romaani.


title: Jeu de paume

text: Jeu de paume on pallopeli, joka oli suosittu etenkin Ranskassa 1500- ja 1600-luvuilla. Se on nykyaikaisen tenniksen edeltäjä, ja se oli kesäolympialaisten kilpailuohjelmassa vuonna 1908.


title: Jeu de paume

text: Jeu de paumea pelataan seinien reunustamalla sisäkentällä. Pallo saa kimmota seinistä kuten squashissa. Jeu de paume -pallot ovat pienempiä, painavampia ja vähemmän kimmoisia kuin tennispallot, ja puiset mailat ovat pieniä ja kireiksi viritettyjä, ja niissä on käyrä kärki. Peliä pelataan usein tasoitussäännöillä.


title: Jeu de paume

text: Nykytenniksen pistelaskujärjestelmä ja osin myös terminologia on omaksuttu jeu de paumesta. Koska jeu de paume vaatii enemmän taitoa ja oveluutta kuin fysiikkaa, sen parhaat pelaajat ovat usein paljon iäkkäämpiä kuin tenniksessä.


title: Jeu de paume

text: Jeu de paumea pelattiin Ranskassa jo 1000-luvulla. Silloin munkit pelasivat sitä ilman mailaa paljain käsin, mistä pelin nimi ”kämmenpeli” juontaa juurensa. 1200-luvun loppuun mennessä peli oli levinnyt Ranskan kaupunkeihin ja sitä pelattiin niin sisäkentillä kuin kaduillakin. Pelistä tuli niin suosittu, että vuonna 1397 Pariisissa sen pelaaminen kiellettiin muulloin kuin sunnuntaisin. 1500-luvulla jeu de paumea pelattiin jo puumailoilla, ja pelaajien kenttäpuoliskojen väliin vedettiin naru ja myöhemmin verkko.


title: Jeu de paume

text: Englantiin jeu de paume tuli 1300- tai 1400-luvuilla, missä sitä kutsutaan nykyisin nimellä "real tennis". Kuningas Henrik VIII tunnettiin taitavana pelaajana, ja William Shakespeare mainitsee pelin näytelmässään "Henrik V" vuodelta 1599.


title: Jeu de paume

text: Pelin suosio saavutti Ranskassa huippunsa vuosien 1500–1700 välillä. Sen jälkeen sen suosio hiipui tavallisen kansan parissa sopupelien ja vedonlyöntiskandaalien sekä pelin elitisoitumisen myötä, ja sadat pelikentät muutettiin näyttämöiksi ja muihin tarkoituksiin. Yksi tällainen on nykytaiteen ja valokuvataiteen museo Galerie nationale du Jeu de Paume.


title: Jeu de paume

text: Jeu de paumen säännöt perustuvat yhä vuoden 1592 ”Ordonnance du Royal et Honorable Jeu de la Paume” -sääntöihin. Ranskassa on nykyisin kolme jeu de paume -pelikenttää, ja Englannissa yli 20 pelikenttää. Jeu de paumen maailmanmestaruudesta on pelattu yhtäjaksoisesti vuodesta 1740 lähtien.


title: Reponen

text: Reponen on muun muassa seuraavien ihmisten sukunimi:


title: Jussi Lehtonen (muusikko)

text: Jussi Lehtonen (s. 1977) on suomalainen jazz-rumpali, Koko Jazz Clubin isäntä sekä Sibelius-Akatemian lehtori.


title: Jussi Lehtonen (muusikko)

text: Lehtonen on yksi suomalaisten jazz-kokoonpanojen käytetyimmistä rumpaleista. Hän on soittanut lähes kaikkien suurten suomalaisten jazz-artistien kanssa. Jussi Lehtosen ensimmäinen oma levytys on CD "Firstborn", joka julkaistiin vuonna 2009. Muuten Jussi Lehtonen on esiintynyt usealla levyllä rumpalina. Kiertueita Lehtonen on keikkaillut artistien kanssa kuten Randy Brecker, Tim Hagans, Wayne Krantz, Jukkis Uotila, Palle Danielsson ja Rick Margitza.


title: Jussi Lehtonen (muusikko)

text: Lehtonen opettaa Sibelius-Akatemiassa.


title: Kauhanen

text: Kauhanen on muun muassa seuraavien ihmisten sukunimi:


title: Hyppölä

text: Hyppölä oli kylä Suomen entisen Jääsken kunnan kaakkoisosassa, Vuoksen rannalla, nykyisen valtakunnanrajan tuntumassa. Naapurikyliä olivat Kasila pohjoispuolella ja Soperonmaa eteläpuolella. Kylä oli muodoltaan kapeahko, karkeasti itä-länsi-suuntainen. Lännessä kylä rajoittui Vuokseen, idässä Rikkolan kylään. Kylän viljelysmaat olivat pääasiassa länsiosissa, lähellä Vuoksea. Itäosassa sijaitsivat kylän metsät, joiden itäisin osa sijoittui Orkolankankaan maastoon. Metsäalueilla sijaitsi myös pari pientä lampea, Umpilampi ja Härkälampi.


title: Hyppölä

text: Hyppölän kylän halki virtasi Hyppölänjoki (yläjuoksullaan Littulanjoki), joka oli Jääskijärven laskujoki. Joki laski kylän kohdalla Vuokseen, ja siinä oli kylän kohdalla vesimylly. Kylän poikki kulkivat Jääskestä Antreaan johtava maantie sekä Imatra–Antrea-rata. Läheisin rautatieliikennepaikka oli Vehniäisen seisake noin kilometrin päässä.


title: Hyppölä

text: Kylässä oli Hyppölän kartano, joka sijaitsi lähellä Hyppölänjoen laskukohtaa. Kartano oli vauras maanviljelystila.


title: Hyppölä

text: Nykyisin Venäjällä kylä kuuluu Tienhaaran maalaiskuntaan ja on nimeltään Moštšnoje (Мощное).


title: Heikki Lamusuo

text: Heikki Lamusuo (s. 9. joulukuuta 1967 Siikajoki) on suomalainen arkkitehti. Lamusuo on suunnitellut etenkin päiväkoti-, elokuvateatteri- ja sairaalarakennuksia, mutta myös hänen piirtämiään asuin-, kulttuuri- ja muita rakennuksia ja alueita on valmistunut. Hän on myös toteuttanut eri puolille Suomea useita taideteoksia, pääasiassa yhteistyössä puolisonsa kuvataiteilija Jaana Partasen kanssa.


title: Heikki Lamusuo

text: Lamusuo työskentelee toimitusjohtajana Kuopiossa toimivassa suunnittelu- ja arkkitehtitoimistossa nimeltä Partanen & Lamusuo Oy. Lamusuo on syntynyt Siikajoella ja asuu nykyisin Kuopiossa. Hänellä on yksi tytär.


title: Heikki Lamusuo

text: Hän on valmistunut arkkitehdiksi Oulun yliopistosta vuonna 1996. Hän on opiskellut myös Escola Tècnica Superior d’Arquitectura de Barcelonassa Espanjassa vuosina 1993–1994. Muita opintoja hän on suorittanut Taideteollinen korkeakoulussa Sisustusarkkitehtuurin ja huonekalusuunnittelun laitoksella. Hän on voittanut esimerkiksi Kuopion yliopistollisen sairaalan pääaulan ideakilpailun vuonna 2008 ja toisen palkinnon Yli-Iin Kierikki-keskuksella (työryhmä: Risto Huttunen, Santeri Lipasti, Pekka Pakkanen ja Heikki Lamusuo) vuonna 1999.


title: Heikki Lamusuo

text: Lamusuo on suunnitellut useita päiväkoteja. Lamusuon suunnittelemia päiväkoteja löytyy Rauhalahdesta Kuopiosta, Vuokatista ja Punkaharjulta. Punkaharjun päiväkoti palkittiin arkkitehtuuristaan ainoana suomalaisena päiväkotina kansainvälisessä Making Space 2010 Architectural Award - Arkkitehtuuria ja muotoilua lapsille ja nuorille -kilpailussa Skotlannissa.


title: Heikki Lamusuo

text: Lamusuo on suunnitellut useita elokuvateattereita. Ne on suunniteltu vastaamaan uusimpien digitaali- ja 3D-tekniikoiden erityisvaatimuksia. Lamusuo on tehnyt yhteistyötä Bio Rexin kanssa Porvoossa (Bio Rex Porvoo), Espoossa (Bio Rex Sello) ja Kajaanissa (Bio Rex Kajaani). Suomen Elokuvasäätiön Kino K-13 sijaitsee puolestaan vanhassa tiilimakasiinissa Helsingin Katajanokalla.


title: Heikki Lamusuo

text: Lamusuo on suunnitellut myös sairaala- ja terveydenhoitorakennuksia. Hän voitti vuonna 2008 järjestetyn kutsukilpailun Kuopion yliopistollisen sairaalan aulatilojen ja näytteenoton uudistamisesta. Uudistustyö on parhaillaan käynnissä ja valmistuvat 2013. Lamusuo on saanut toimeksiannon suunnitella KYS:n rakennus 2:n julkiset tilat. Tilat valmistuvat vuonna 2014. Terveydenhoitomaailmasta löytyy myös Lamusuon yhdessä taiteilija Jaana Partasen kanssa toteutetut julkiset taideteokset "Höyhtyän ruksit" vuodelta 2007 (Höyhtyän terveyskeskus Oulussa) ja "Alavan lehto" vuodelta 2006 (Alavan sairaala Kuopiossa).


title: Heikki Lamusuo

text: Vuonna 2009 Lamusuo yhdessä yrityksensä Partanen & Lamusuo Oy:n kanssa voitti Shanghai Expo 2010 maailmannäyttelyn -kilpailussa Suomen näyttelyn suunnittelukutsukilpailun parhaalla näyttelykonseptilla. Seuraavana vuonna Lamusuo osallistui maailmannäyttelyn Suomen paviljongin sisällön tuottamiseen. Päävastuualuieina mediateokset, äänimaailma sekä oppaiden puvustus. Näyttelysisällön teemana oli Sharing Inspiration ja se esitteli suomalaista osaamista tarinan keinoin luoden positiivista mielikuvaa innovatiivisesta ja luovasta Suomesta. Heikki Lamusuo ja hänen vaimonsa ideoi maailmannäyttelyyn myös valtakunnallisen Artistiopas – hankkeen pääyhteistyötahona Finpro. Hanke mahdollisti 16 taiteilijan esiintymisen Shanghain maailmannäyttelyssä. Hankkeen tarkoituksena oli myös tuoda uusia toimintatapoja sekä malleja taiteilijoiden työskentelyyn sekä edesauttaa taiteilijoita kansainvälistymisessä. Artistiopas® on rekisteröity tavaramerkki, jonka omistaa Partanen & Lamusuo Oy.


title: Heikki Lamusuo

text: Lamusuo loi Taiteen kaava -konseptin, jota käytetään nykyisin jo usein kaupunkisuunnittelun välineenä. Taiteen kaava on keino ohjata rakennetun ympäristön kehitystä viihtyisäksi kulttuuriympäristöksi. Se yhdistää taiteen, kulttuurin ja rakentamisen yhteennivoutumista jo yleiskaavan suunnitteluvaiheessa. Ympäristöministeriö tuki pilottihankkeena Taiteen kaavan laatimista Kuopion Saaristokaupunkiin. Vuonna 2007 Kuopion kaupunginhallitus hyväksyi taiteen kaavan noudatettavaksi ohjeellisena kaikessa Saaristokaupungin suunnittelussa ja toteutuksessa.


title: Esfir Šub

text: Esfir Iljinitšna Šub (, 16. maaliskuuta 1894 Suraž, Venäjä - 21. syyskuuta 1959 Moskova, Neuvostoliitto) oli juutalaissyntyinen neuvostoliittolainen elokuvaohjaaja ja leikkaaja. Häntä pidetään dokumentaarisen kokoomaelokuvan pioneerina.


title: Esfir Šub

text: Šubin ura elokuvan parissa alkoi leikkaajana vuonna 1922. Vallankumouksen jälkeisessä Neuvostoliitossa oli tarvetta muokata länsimaisia elokuvia ideologisesti sopiviksi. Šubin muokkaamiksi joutuivat muun muassa Chaplinin Carmen-parodia (1916) ja D. W. Griffithin Suvaitsemattomuus (1916). Tunnetuin muokkaus lienee kuitenkin Fritz Langin Dr. Mabusen (1922) uusversio. 1920-luvun alkupuolella Šub työskenteli myös Sergei Eisensteinin kanssa.


title: Esfir Šub

text:
Länsimaisia elokuvia muokatessaan Šubista kehittyi kokoomaelokuvan taitaja, montaasin ja iskevien välitekstien hallitsija. Lähes kokonaan vuosina 1912-1917 kuvatusta arkistomateriaalista koottu Romanovien dynastian tuho ("Padenie dinastii Romanovykh", 1927) on Šubin ensimmäinen ohjaustyö ja samalla tunnetuin. Elokuva kertoo nimensä mukaisesti tsaarin vallan romahduksesta Venäjällä, minkä päätepisteenä oli vuoden 1917 vallankumous. Vaikka oman aikansa viranomaiset eivät pitäneetkään kokoomaelokuvaa luovana työnä, Šubin kyvyt ymmärrettiin varsinkin elokuvapiireissä.
Romanovien dynastian tuho sai jatkokseen kokoomaelokuvat Suuri tie ("Veliki put", 1927) ja "Rossija Nikolaja II i Lev Tolstoi" (1928). Edellinen jatkoi Neuvostoliiton synnyn kuvaamista vuosien 1917-1927 aikana. Jälkimmäisestä piti puolestaan tulla Leo Tolstoin henkilökuva, mutta arkistomateriaalin puutteen vuoksi Šub joutui laatimaan elokuvasta laajemman ajankuvan.


title: Esfir Šub

text: 1930-luvulla Šub joutui neuvostohallinnon epäsuosioon ja työtilaisuudet vähenivät olennaisesti. Hän ehti kuitenkin antaa oman panoksensa äänellä varustetun dokumenttielokuvan luomiseen. Lisäksi hänen työskentelyssään oli piirteitä totuuselokuvasta 30 vuotta ennen genren varsinaista syntymää. Vaikka ohjaustyöt jäivät vähiin, Šub jatkoi työskentelyä elokuvateollisuuden parissa, 1940-1950-luvuilla lähinnä leikkaajana.


title: Hämälälä

text: Hämälälän pienehkö kylä sijaitsi Vuoksen länsirannalla, Rouhialan eteläpuolella ja Kaplahalan pohjoispuolella. Vuoksen vastapäisellä rannalla sijaitsi Aholan kartano. Rouhialan voimalaitos sijaitsi vajaan kilometrin päässä Vuoksen alajuoksulle päin. Hämälälän, Rouhialan ja vastarannan Aholan kartanon kohdalla Vuoksi teki jyrkän mutkan, jossa Järvenkylän suunnalta parin kilometrin matkan itä-länsi-suuntaisena tehnyt joki kääntyi jälleen virtaamaan luode-kaakko-suuntaan.


title: Hämälälä

text: Hämälälän kylän poikki kulki Vuoksen länsirannan maantie. Huomattava osa kylän asutuksesta oli keskittynyt maantien varteen. Kylän kohdalla maantiestä erkani pieni yhdystie, joka johti Kärättilän kylään, jossa se yhtyi Jääsken kirkonkylästä Kuurmanpohjaan johtaneeseen poikittaistiehen. Lähellä tämän yhdystien ja Vuoksen rantatien risteystä sijaitsi myös Rouhialan koulupiirin kansakoulu.


title: Hämälälä

text: Lasten- ja nuortenkirjailijana tunnettu Aili Konttinen asui Hämälälässä ja toimi opettajana Rouhialan koulupiirin kansakoulussa vuosina 1927-1940.


title: Viktor Andro

text: Viktor Andro (Androsow) (3. maaliskuuta 1926 – 12. lokakuuta 1949 Jämijärvi) oli suomalainen lentäjä ja laskuvarjohyppääjä joka menehtyi syksyllä 1949 Jämijärvellä testatessaan kehittämäänsä lepakkopukua.


title: Viktor Andro

text: Andron vanhemmat olivat tulleet Suomeen Venäjältä ja hän joutui orpokotiin äitinsä sairastuttua. Andro sai lentäjän koulutuksen ilmavoimissa mutta hän joutui erotetuksi rikottuaan lentomääräyksiä ja jouduttuaan onnettomuuteen. Andro toimi sitten muun muassa lentokonepuuseppänä Suomen Ilmailuliiton omistamalla Jämin Ilmailukoululla ja onnistui lopulta saamaan myös lentolupakirjansa takaisin.


title: Viktor Andro

text: Andron laskuvarjohyppääjän ura alkoi kesällä 1948 kun Ilmailuliitto tarvitsi ilmailunäytöksiinsä yleisöä vetäviä esityksiä. Andro teki ensimmäisen kahden laskuvarjon kaksoishyppynsä Vaasassa elokuun lopulla 1948 ja sen jälkeen hän teki useita tavallisia ja kaksoishyppyjä "Lentosirkus Pilvien Huimapäiden" lentonäytöksissä eri puolilla Suomea.


title: Viktor Andro

text: Vuonna 1949 Ilmailuliitto etsi uusia ohjelmanumeroita lentonäytöksiinsä. Andro ehdotti tällöin lepakkohyppyä jossa hyppääjä liitää vapaassa pudotuksessa vartaloon kiinnitettyjen kangassiipien avulla ennen varsinaisen laskuvarjon avaamista. Andro suunnitteli ja valmisti itse nämä lepakkovarusteet. Lepakkopukua testattiin ensimmäisen kerran 12. lokakuuta 1949 jolloin Andro hyppäsi 1 600 metrin korkaudesta. Hyppy epäonnistui sillä Andro ei saanut laskuvarjoaan avattua nähtävästi siksi että kangassiipi peitti varjon avauskahvan.


title: Viktor Andro

text: Viktor Andron muistomerkki sijaitsee Jämijärven lentokentän lähistöllä paikassa johon hänen epäonnistunut hyppynsä päättyi. Sen on pystyttänyt 1981 "Tampereen Laskuvarjokerho ry".


title: Ihalempiälä

text: Ihalempiälän pienehkö kylä sijaitsi Jääsken pitäjän eteläosassa, Antrean vastaisella pitäjänrajalla. Ihalempiälän naapurikyliä olivat Lottola ja Eevala sekä Antrean puolella sijainneet Paakkarila ja Rahikkala. Kylän itäpuolelta kulki Jääsken kirkonkylästä Viipuriin johtava maantie. Kylän kohdalla tiestä erkani Rahikkalaan johtava yhdystie. Kylä kuului Lottolan koulupiiriin yhdessä Lottolan ja Eevalan kylien kanssa.


title: Forza Motorsport 4

text: Forza Motorsport 4 on Turn 10 Studiosin kehittämä ajopeli, joka on neljäs osa "Forza Motorsport" -pelisarjassa. Microsoft Game Studios julkaisi pelin Xbox 360:lle lokakuussa 2011. Peli on sarjan ensimmäinen peli, joka tukee tavallisen ohjaimen ohella Kinect-sensoria.


title: Forza Motorsport 4

text: Uusi ominaisuus pelissä on Autovista -ominaisuus, joka antaa pelaajalle mahdollisuuden katsoa auton erilaisia ominaisuuksia, esimerkiksi moottoria ja auton sisustuksia lähempää. Pelillä on kumppanuus Top Gearin kanssa. Jeremy Clarkson on tehnyt kommentoinnit autovistassa esillä oleviin autoihin. Pelillä on myös kahden vuoden sopimus ALMS:n kanssa. Pelissä on yli 500 autoa, ja 26 rataa.


title: Forza Motorsport 4

text: "Forza Motorsport 4" on ajosimulaattoripeli, ja siinä on pyritty realistisuuteen. Pelin 500 autoa vaihtelevat tavallisista autoista kilpa-autoihin.


title: Forza Motorsport 4

text: Pelaaja voi käyttää Kinectiä katsoakseen kulman taakse käyttäen uutta pään tunnistus ominaisuutta. Peliohjainta tai rattia käytetään ohjaamaan autoa, ja Kinectiä käytetään katsomaan pelaajan ympärille. Kinectiä voi myös käyttää myös peliohjaimena. Autoa ohjataan pitämällä käsiä edessä, aivan kuin pitäisi kiinni näkymättömästä ratista.


title: Forza Motorsport 4

text: Aivan kuin sarjan aiemmissa peleissä, myös Forza 4ssä on ura-pelimuoto. Forza 4ssä se on nimellä World Tour Mode. Kuitenkin pelissä on mukana uudistus, joka kehittää tekoälyn toimintaa ja ajoneuvoja pelaajan taitojen mukaan.


title: Forza Motorsport 4

text: Pelissä on 26 rataa, joista 17 on todellisia. Jokaisella radalla on myös erilaisia päivän aikoja, ja käänteinen rata.


title: Forza Motorsport 4

text:
Demo pelistä esiteltiin vuoden 2010 EAssa. Demossa ajettiin vuoden 2010 Ferrari 458 Italialla. Demossa käytettiin Kinectiä. Forza 4 esiteltiin virallisesti vuoden 2010 Spike Video Game Awardseissa.
Tesla Roadsteria käytettiin nauhoittamaan pelin renkaan äänet. Auto valittiin, koska sen sähkömoottori oli tarpeeksi hiljainen mahdollistamaan renkaiden äänien nauhoituksen. Kaksi mikrofonia kiinnitettiin autoon. Säveltäjä Lance Hayes palasi tekemään Forza 4n ääniraidan, joka sisälsi hänen omia teoksiaan ja muita lisensoituja artisteja.


title: Taiteen kaava

text: Taiteen kaava, ympäristötaiteen kaava tai taidekaava tarkoittaa taiteen ja kulttuurin yleissuunnitelmaa tietylle kaavoitettavalle tai jo kaavoitetulle alueelle. Tarkoituksena on auttaa taidetta, kulttuuria nivoutumaan luontevasti yhteen rakennetun ympäristön kanssa. Arkkitehti Heikki Lamusuo suunnittelu- ja arkkitehtitoimisto Partanen & Lamusuo Oy:stä loi ensimmäisen varsinaisen Taiteen kaavan. Se tehtiin Kuopion Saaristokaupungille. Hanke valmistui vuonna 2007 ja sitä tukivat mm. Opetus- ja Ympäristöministeriöt. Tarkoituksena kaavalla on auttaa aluetta rakentumaan hyväksi asumisen kulttuuriympäristöksi. Varsinainen taiteen kaava muodostuu selosteesta ja kartoista. Se on inventointi kulttuurillisesta nykytilasta sekä visio taiteellisista ja kulttuurillisista mahdollisuuksista.


title: Taiteen kaava

text: Arabianrannan kaupunginosa Helsingissä on ollut edeltä kävijä taiteen ja rakennetun ympäristön yhdistävänä alueena. Koska Helsingin kaupunki halusi profiloitua taiteen ja kulttuurin suosijana, se asetti vuonna 2000 Arabianrannan rakennuttajille velvoituksen käyttää 1–2 % rakennuskustannuksista taiteeseen. Taide liittyy siten osaksi rakennuksia, mutta laajenee paikoin kattamaan myös ulkotiloja. Taide ei kuitenkaan nouse alueen kaavoituksen osaksi, vaan ennemminkin monipuoliseksi osaksi rakennettua aluetta.


title: Taiteen kaava

text: Taiteen kaava on noussut esille myös Rovaniemen kaupungin kaavoitusohjelmassa vuosille 2009–2012.


title: Taiteen kaava

text: Myös Kehärata-projektissa on lähestytty Taiteen kaava -ideaa luomalla Kehäradalle ympäristötaiteen kaava. Kaava tulee ohjaamaan Kehäradalle hankittavien taideteosten hankintaa ja toteutusta lähivuosina. Kehärata muodostaa joukkoliikenteen tärkeän runkoyhteyden lentoaseman kautta pääradan ja Vantaankosken radan välille.


title: Taiteen kaava

text: Paranen & Lamusuo Oy:n suunnittelemaa taiteen kaavaa on käytetty sairaalaympäristössä Eksoten uuteen K-sairaalaan sijoitettavasta taiteesta. Aiheeksi taiteelle valittiin Saimaa.


title: John Hillcoat

text: John Hillcoat (s. 30. marraskuuta 1960 Queensland, Australia) on australialaissyntyinen elokuvaohjaaja, -käsikirjoittaja ja -tuottaja. Hän on tullut tunnetuksi myös musiikkivideoiden ohjaajana.


title: John Hillcoat

text: Hillcoat syntyi Australiassa, mutta varttui Kanadassa. Lapsena hän kiinnostui kuvataiteesta ja päätyi sitä kautta lopulta elokuva-alan opintoihin Australian Melbourneen. Hillcoatin elokuvat ovat saaneet useita palkintoja.


title: Galvanoitu teräs

text: Galvanoitu teräs on sinkkikerroksella eletrolyyttisesti päällystettyä terästä. Tällaisesta elektrolyysin avulla tapahtuvasta metallin päällystämisestä suojaavalla ja hitaammin hapettuvalla metallilla, sinkillä, käytetään nimitystä galvanointi tai "sähkösinkitys". (Toinen mahdollinen galvanointimenetelmä on teräskappaleen upottaminen sulaan sinkkiin, jolloin taas kyseessä on "kuumasinkitys".)


title: Galvanoitu teräs

text: Galvanoitu teräs kestää korroosiota sinkkikerroksen ansiosta ja on edullisempaa kuin ruostumaton teräs. Galvanoitua terästä on käytetty runsaasti peltikatoissa. Sitä käytetään myös esimerkiksi aidoissa, katuvalojen tolpissa, maanteiden kaiteissa, rakennustelineissä ja erilaisissa rakennustarvikkeissa, kuten kulmaraudoissa ja teräsputkissa. Galvanoidun teräksen tunnistaa kristallisaatiokuviosta ja sinisenharmaasta värisävystä.


title: Galvanoitu teräs

text: Galvanoidun teräksen sinkkipinnoitteessa voi olla lyijyä. Galvanoitua terästä on käytetty vesijohtona, mikä voi aiheuttaa lyijymyrkytyksen varsinkin silloin kun vesijohdon alkupää on kuparia joka edistää lyijyn liukeamista.


title: Kallaksen hallitus

text: Kallaksen hallitus oli 28. tammikuuta 2002–10. huhtikuuta 2003 toiminut Viron hallitus, jota johti pääministeri Siim Kallas. Kallaksen hallitus toimi 438 päivää, ja se koostui Reformipuolueesta ja Viron keskustapuolueesta.


title: Petteri Taalas

text: Jukka Petteri Taalas (s. 1961 Helsinki) on suomalainen meteorologi ja Maailman ilmatieteen järjestön (WMO) pääsihteeri kaudella 2016–2019. Hän toimi Ilmatieteen laitoksen pääjohtajana 2002–2016 paitsi vuosina 2005–2007 työskennellessään osastojohtajana WMO:ssa.


title: Petteri Taalas

text: Taalas väitteli filosofian tohtoriksi meteorologiasta Helsingin yliopistossa vuonna 1993. Hän on toiminut Kuopion yliopiston ympäristötieteiden dosenttina vuodesta 1998 lähtien. Ilmatieteen laitoksella Taalas aloitti uransa vuonna 1985 ja työskenteli muun muassa tutkijana, projektipäällikkönä tutkimuspäällikkönä ja vuodesta 2001 tutkimusprofessorina. Hänet valittiin laitoksen pääjohtajaksi lokakuussa 2002. Taalaksen työtehtävät ovat käsitelleet muun muassa otsoni- ja UV-tutkimusta, arktisen alueen globaalimuutosta sekä uuden sukupolven satelliittiohjelmien kehittämistä.


title: Petteri Taalas

text: Taalas edusti Ilmatieteen laitosta useissa neuvottelukunnissa. Hän on ollut Liikenneviraston neuvottelukunnan jäsen toimikauden 2009–2013 ja Fortum Oyj:n sidosryhmien neuvottelukunnan jäsen vuodesta 2011. Avaruusasiain neuvottelukunnan jäsen Taalas on ollut kausina 2004–2007 ja 2010–2013. Arktisten asioiden neuvottelukunnassa hän toimi asiantuntijana 2010–2013. Lisäksi Taalas on ollut YK:n ilmastopaneelin Suomen IPCC-ryhmän puheenjohtaja vuodesta 2008. Ulkomaisia luottamustoimia ovat muun muassa Maailman ilmatieteen järjestön (WMO) johtajuus 2005-2007 Genevessä, minkä jälkeen hän on ollut WMO:n hallituksen jäsen. Taalas oli EUMETSAT:in hallintoneuvoston puheenjohtaja 2010–2014.


title: Petteri Taalas

text: Taalas on kehittänyt Ilmatieteen laitosta sää- ja meriturvallisuusviranomaisena sekä kansainvälisesti korkeatasoisena asiantuntijalaitoksena sään, ilmaston, avaruustutkimuksen ja ilmanlaadun aloilla.


title: Petteri Taalas

text: Taalas valittiin vuonna 2009 Suomalaisen tiedeakatemian jäseneksi. Hän toimi Itä-Suomen yliopiston hallituksen puheenjohtajana 2009–2015, mutta erosi tehtävästä aloittaessaan WMO:n pääsihteerinä.


title: Petteri Taalas

text: Taalas oli ainut suomalainen tutkija, joka oli mukana esittelemässä IPCC:n ilmastoraportin Genevessä 8. lokakuuta 2018.


title: Petteri Taalas

text: Taalas on naimisissa ja hänellä on viisi lasta.


title: Shōtoku

text: Shōtoku voi tarkoittaa: